GOIERRIKO HITZAren argazki lehiaketako garaileek jaso dituzte sariak

GOIERRIKO HITZAren argazki lehiaketa bukatu da. Gaur arratsaldean egin dute sari banaketa, Biziolan. Hogei bat lagun elkartu dira, eta guztiek izan dute saria: bertako produktuekin egindako zizka mizkak izan dituzte ekitaldia borobiltzeko. Argazki sarituak ikusteko, egin klik hemen.

Juan Mari Apaolazak lortu du Hitzakideen lehen saria, Musika beti argazkiarekin. Donostiako Jazzaldian aterako argazkia da eta, bertan, euripean kontzertua hasteko zain dagoen bikote bakarti bat ikusten da. “Street foto purua da”, azaldu du egileak. “Kursaaleko eszenatokitik beste batera gindoazela bikote hau ikusi nuen, eta argazkia atera nien. Keinu bat egin zidaten orduan, eta beste argazki bat atera nien, jarrera lasaiagoan”, oroitu du. Iaz ere parte hartu zuen, Segurako elizaren argazki batekin, baina lehen saria du aurtengoa.

Bidatz Urrestarazurentzat izan da Hitzakideen 2. saria. Berak ere kostaldean atera zuen argazkia, Zumaian. “Asko joaten gara oporretan”, zehaztu du. Halako batean, Kataluinatik etorritako castell talde batekin egin zuten topo, eta Urrestarazuk argazkia bota zien: atzetik, bertikalean. Giza dorrea jarri dio argazkiari izena. “Gurasoengandik bereizi egin nintzen eta telefonoa eman zidaten, badaezpada. Mugikorrarekin egin nuen argazkia”. Ez zuen lehiaketara aurkezteko asmorik, baina amona argazki zalea duela esan du eta berak animatu zuen parte hartzera.

Maitane Marquezen istorioa ere antzekoa da. Berak publikoaren saria irabazi du, mugikorrarekin egindako argazki batekin. Ur azpian dortoka bati atera zion argazkia, Thailandian. “Oporretara joan ginen, eta argi genuen ur azpian argazkiak aterako genituela. Marrazoak ikusi nahi genituen, baina dortoka honekin egin genuen topo. Hara non, halako hiru besterik ez direla bizi inguruan”. Hasieratik gustatu zitzaion argazkia, baina azken unean aurkeztu zuen lehiaketara. “Beste lagun batek parte hartu zuen eta laguntza eskatu zidan. Nik ere banuela argazki polit bat esan nion, eta biok bidali genuen”. Lagunei eta familiakoei publikoaren saria irabazteko laguntza eskatu ziela aitortu du.

Aurten ia 60 argazki aurkeztu dira lehiaketara. Urtetik urtera geroz eta argazki gehiago eta gero eta boto gehiago ditu GOIERRIKO HITZAren argazki lehiaketa txapelketak. Argazki guztiak ikusteko, egin klik hemen.


Parte Zaharreko kale batzuk lorez apainduko dituzte

Apirilaren 1etik 10era bitarte, BaLoratu egitasmo pilotua egingo dute Parte Zaharreko Kale Nagusia, Narrika eta San Jeronimo kaleetan. Donostiako Sustapenak antolatu du Zaharrean merkatarien elkartearekin eta San Sebastian Shops-ekin batera.

Jarduera nagusiak ondorengoak izango dira. Askotariko lore konposizioak konbinatuz kaleak lorez apainduko dituzte. Auzoko 35 saltoki baino gehiagok euren produktuak kale publikoan erakutsiko dituzte, zuzeneko emanaldiak egingo dituzte kaleak girotzeko eta argazki lehiaketa bat egingo dute.

Egitasmoa Donostia Open Dendak proiektuaren barruan sartuta dago. Harrera neurtzeko asmoz, Parte Zaharrean sentsoreak jarriko dituzte jendearen joan-etorriak eta oinezkoen fluxuak datutan biltzeko. Horrez gain, proiektuaren finantzaketari esker, mota horretako jarduerak erreplikatu ahal izango dira Donostiako hainbat auzotan.

“Europako funtsek %80 finantzatu dute proiektu pilotua. Helburu nagusia da erosketa berezi, atsegin eta erakargarrien ibilbideak sortzea da, tokiko negozioen jarduera bultzatzeko. BaLoratuk Parte Zaharreko merkataritza guneetara doazen bisitarien esperientzia hobetzen lagunduko du, kaleak lorekin edertuz eta merkataritza gune irekiaren sentsazioa sorraraziz”, adierazi du Marisol Garmendia Garapen Ekonomiko eta Enpleguko zinegotziak.


Erregularizatzeko babes eske

Etorkinen erregularizazioa eskatzeko kanpaina abian da. Babesa eskatuko diete Azkoitiko, Azpeitiko, Zestoako eta Zumaiako udalei nahiz herritarrei, oro har.

Etorkinen erregularizazioa eskatzeko kanpaina abiatzear da. Kalean eta instituzioetan babesa eskatuko dute agintariak erregularizazio prozesua martxan jartzera bultzatzeko: sinadura bilketa egingo dute, batetik; eta, bestetik, Azkoitiko, Azpeitiko, Zestoako eta Zumaiako udaletara aurkeztuko dituzte kanpaina eta eskakizunak. "Gertuko instituzio horiek" Espainiako Kongresuko ordezkariengana iristeko bitartekariak izatea nahi dute, Silvia Carrizo Malen Etxeako eta erregularizazioaren aldeko mugimenduko kidearen arabera.

Carrizoren hitzetan, pandemiaren erdian, Italiako eta Portugalgo gobernuek langile atzerritarrak erregularizatu zituzten, "ohartu zirelako inork ezin zituela lan jakin batzuk egin". Espainiako Kongresuari eskakizun bera egin arren, ez zuen proposamenak aurrera egin. "Antolatzen jarraitu genuen, legegintzako herri ekimen hau sortu zen arte", dio Carrizok. Eskaerak 2004an orduko Espainiako presidente Jose Luis Rodriguez Zapateroren erregularizazioaren zehaztapen berak ditu.

Haur, zaintzaile zein saltzaile

Espainiako Estatuan 500.000 pertsona daude administrazio egoera irregularrean, Carrizok emandako datuaren arabera. Horien artean haurrak ere badaude: "Atzerritarren inguruko iruditerian ditugu zaintza lanetan jarduten duten emakume etorkinak eta kale saltzaile senegaldarrak, baina egoera lazgarriena, Espainiako Estatuan jaio arren, administrazio egoera irregularrean dauden haurrena da. Eta ez urtebetekoena: 8, 10 edota 15 urtekoak ere badaude".

Malen Etxeako kidearen arabera, egoera horrek instituzioengandik haur horienganako "giza eskubideen urraketa bortitza" dakar: "Haur horiek 16 urte bete arte eskolatuko dira. Baina bost axola ikasle bikainak izan ala ez, edota izan duten garapena. Oinarrizko Hezkuntza jaso ondoren, Lanbide Heziketara edo Unibertsitatera joateko aukerarik gabe geratuko dira. Gizagabea da: haurtzaroan ezin diegu aukera berdintasuna eten". Carrizok gaineratu du "astakeria" iruditzen zaiola instituzio publikoek hori egitea, eta abiatutako kanpainarekin errealitate hori ikusgarriagoa egin nahi dutela.

Babesa emateko bideak

Larunbatean abiatuko dute sinadurak biltzeko kanpaina. Gipuzkoan, Donostiako Boulevardean, Bergaran eta Hernanin jarriko dituzte aurrez aurre sinadurak biltzeko postuak. Urola Kostan ezin izango dute posturik jarri, baina atxikimendua emateko aukera izango dute herritarrek.

Carrizok aipatu duenez, Espainiako Estatuko nortasun agiria beharrezkoa da sinadura emateko: "Badakigu erresidentzia txartela duten pertsonek kanpaina hau babesten dutela, baina ezin izango dute sinatu. Estatuak bere herritartzat dituen, eta honenbestez, bere eskubideak onartzen dizkion pertsona horiek soilik eman dezakete beren sinadura".

Zumaian, Emakumeon* Etxean utzi dituzte formularioak. Dena den, sinadurak beren kabuz bildu nahi dituzten herritar edo elkarteek ere izango dute horretarako aukera: "Emakumeon* Etxearen bitartez gurekin harremanetan jarrita sinadura-orriak jaso daitezke". Zumaian, gaur gaurkoz, Emakumeon* Etxea, Malen Etxea eta Darahli Sahararen aldeko elkartea batu dira sinadurak biltzeko kanpainara.

Internet bidez ere izango da eskakizunari babesa emateko bidea, wikizens.com webgunearen bitartez, hain zuzen ere. Espainiako Estatuan sinadurak biltzen ari diren elkarte guztiak ageri dira hor, baina herritar gisa beren ekarpena egin nahi dutenek ere jo dezakete webgune horretara, aurrez aurreko postuetara edo elkarteetara jo beharrik izan gabe. Kanpaina gizarteratzeko tokian tokiko elkarteekin batera kultur ekintzak ere antolatu dituztela iragarri du Carrizok. Martxoaren 8aren ondoren emango dute ekitaldi horien berri.

Zaintza lanetako emakumeen egoeraz, Azpeitian

Emakume migratzaileak zaintza lanetan. Lan duinaren eta eremu seguruen bila izenburudun hitzaldia antolatu du Elkar-ekinek, Malen Etxeako kideekin elkarlanean. Hitzaldia otsailaren 23an, asteazkenez, egingo da, 18:30ean hasita, Sanagustin kulturgunean.

Emakume migratzaileek bizi dituzten egoerak aztertzea izango da hitzaldiaren xedea, eta horietako askok sufritzen dituzten esplotazioa eta jazarpena ere mintzagai izango dira, halabeharrez.

Badira aste batzuk Elkar-ekin lan munduan ematen diren testigantzak biltzen ari dela, eta jasotako testigantzetako asko zaintza lanetan dabiltzan emakume migratzaileenak dira. Hainbat emakumek lanaldi luzeak, soldata kaskarrak, kontraturik gabeko lanak, sexu abusuak eta askotariko gehiegikeriak salatu dituzte testigantza horietan.

Malen Etxea elkarteak emakume horiei aterpea eta arreta eskaintzea ditu helburu, eta, horretarako, etxe bana dute Zumaian, Zestoan eta Azpeitian. Malen Etxeako kide Silvia Carrizo arduratuko da hitzaldian azapenak emateaz.


"Baserria" saioko bigarren atala, gaur gauean, ETB1en eta eitb.eus-en

Lehen atalak harrera bikaina izan ostean, igande honetan lehiakideen arteko lehen ezin-ikusiak sortuko dituen taldekako proba bat izango da ikusgai.

Gaur, urtarrilak 17, Klaudio Landak gidatzen duen "Baserria" lehiaketaren bigarren atala izango da ikusgai, 22:00etik aurrera, ETB1en eta eitb.eus-en.

Estreinaldiko atalean bertan izan zen kanporatua lehen bikotea (Amaia eta Maitane). Hori dela eta, realityaren lehen egunetan gehien nabarmendu diren Xegone eta Natalia taldera itzuliko dira, baina ikusteko dago oraindik zer harrera jasoko duten.

Aste honetako saioan bi taldeak auzolan ikusgarri batean neurtuko dira, eta beraien arteko lehen ezin-ikusiak sortuko dituen taldekako proban. Ez da giro izango Negutegian, eta, beste behin, Natalia eta Xegone izango dira protagonista nagusiak.

Lehen atalak harrera bikaina

Emaitza ederrak lortu zituen "Baserria" saioaren estreinaldiko atalak % 5,7ko audientzia-zatiarekin. Euskaldunen artean, gainera, nagusi izan zen % 13,3ko kuotarekin. Halaber, saioak 156.000 ikus-entzuleko audientzia metatua lortu zuen Euskadin eta eragin eremuan.

eitb.eus atarian ere 5.500 erabiltzailetik gora konektatu ziren, oro har.

Klaudio Landak gidatutako "Baserria" saioa igandetan izaten da ikusgai, 22:00etan, ETB1en eta eitb.eus-en.


Kutsatuen kopuruak marka berria ezarri du Nafarroan, egun batean 2.000 kasutik gora antzemanda

Iruñeko Bigarren Zabalgunean (82), Lizarran (73), Barañain (64), Sarriguren (54) eta Mutiloan (51) antzeman dira positibo gehien.

Nafarroan 2.003 positibo baino gehiago antzeman dituzte ostiral honetan, orain arteko kopururik handiena, Foru Gobernuak emandako behin-behineko datuen arabera.

Kasu gehien Bigarren Zabalgunean (82), Lizarran (73), Barañain (64), Sarriguren (54) eta Mutiloan (51) zenbatu dituzte.

Horrela, Nafarroan antzemandako kasuak bikoiztu egin dira iragan astelehenetik; egun horretan 921 positibo izan ziren.

Ostegunean, berriz, 144 pertsona zeuden ospitaleratuta, horitatik 26 zaintza berezietan.

Estatuko Aldizkari Ofizialak publikatu du jada ostegunean Espainiako Ministroen Kontseiluak onartutako errege dekretua. Horren arabera, derrigorrezkoa da kalean beti musukoa erabiltzea, distantzia edozein dela ere.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


Ane Zuazubiskarrek irabazi du bertsolari gazteentzako Argi Berri saria

Atzo ospatu zuten Ordiziako Herri Antzokian Argi Berri sariaren 24. edizioa. Ane Zuazubiskar arrasatearrak eskuratu zuen Txikia garaikurra, bertaratutako entzuleek hala erabakita. Horrez gain, Osinalde sariketarako kanporaketa izan zen Ordiziakoa, eta, Zuazubiskarrekin batera, Oihana Arana eskoriatzarra sailkatu zen finalerako.

Zuazubiskarrekin eta Aranarekin aritu zen bertsotan Haizea Arana eskoriatzarra ere, eta, Andoni Mujikak (Urnieta), Maide Garmendiak (Zaldibia) eta Iker Ormazabalak (Hernani) osatu zuten saioa. Gai-jartzailea Igor Eguren izan zen.

Goierriko Hitzak bertatik bertara jasotako kronikaren arabera, Zuazubiskarrek, orokorrean, "saio biribila" osatu zuen, eta horren isla, txalo zaparrada jaso zuen azken agurrean. Arana ahizpak, bestalde, binakakoan espetxean dauden bi presoren lekuan jarri zituzten eta ziegako apaintzearen inguruan jardun zuten.

Arana ahizpak bertso saioan. (Argazkia: A.Garmendia/ Goierriko Hitza)


Mice & Lenoir izango dira bihar oholtza gainean eta etzirako XXXV. Txalaparta festa antolatu da

Bihar arratsaldean, Joseba B. Lenoir eta Miren Narbaizak, kontzertua eskainiko dute Biterin, arratsaldeko 19:00etan hasita. Etzirako berriz, XXXV. Txalaparta festa antolatu da, 19:00etan hasita.

Bihar arratsaldean, Joseba B. Lenoir eta Miren Narbaiza izango ditugu Hernanin. Mice & Lenoir taldea osatzen dute bi kide hauek, eta bihar Biterin kontzertua eskainiko dute. Arratsaldeko 19:00etan emango zaio hasiera emanaldiari. Sarrerak 7,5 euro balio du, eta bi modutara eros daiteke; Biterira bertaratuz eta bertan erosiz, edo kultura.hernani.eus webgunean. Sarrerak jada eskuragai daude, bai lehiatilan baita online ere.

Etzi, XXXV. Txalaparta festa

Etzirako, XXXV. Txalaparta festa antolatu da. Honen harira gainera, Hernaniko Musika Eskolak eta Ttakun ttan ttakun taldeak kontzertua eskainiko dute, arratsaldeko 19:00etan hasita, Biterin.


Bildumazale nahi gabe

Orain dela urte bat Iruñean nintzen, komiki dendan. Han Harlock kapitainaren komiki bat aurkitu nuen: Arkadiaren memoriak. Oso gustuko izan nuen ikusi nuenetik. Hala eta guztiz ere, komiki hark zerbait arraroa bazuen... Komikia erosi eta besapean eraman nuen Iruñeko Gotorlekuko bankutxo batera han irakurtzen hasteko. Irakurtzen nuen bitartean komikiak susmo arraroak piztu zizkidan. Ez bainuen istorioa ulertzen.

Harlock kapitaina (Uchu Kaizoku Kyaputen Haarokku Japonian) manga mitikoa da. Leiji Matsumotok sortu zuen 1977an eta bi urte egon zen Play Comic aldizkarian astero kapituluka kaleratzen. Japoniar erara. Bizitza motza izanda ere, japoniarrek oso gogoko izan zuten.

Harlock kapitaina famatua bihurtu zen. Hemen aurkitu nuen lehen bitxikeria: Arkadiaren memoriak formatua oso handia zen 1977ko manga izateko. Album bat bezain handia baitzen. Normalean manga formatua txikia eta potoloa izaten da, koadernotxo txiki bat balitz bezala.

Berehala aurkitu nuen honen erantzuna: komiki hau Jérôme Alquié komikigile frantsesak marraztu zuen! Harlock Kapitaina 1978an anime bihurtu zuten. Anime hau mundu guztira iritsi zen 80ko hamarkadan animeak izan zuen boom handiaren ondorioz. Jérômek txikitan ezagutu zuen Harlock kapitaina. Gogoko zuela ikus daiteke bere marrazkietan arreta jarriz gero: pertsonaien diseinuak Leiji Matsumotoren estilo zaharra gogorarazten badute ere, orrialdeen konposizio dinamikoa eta kolore biziek argi uzten dute komiki hau ez dela 1978ko Harlock Kapitaina!

Komikia itxi nuen momentu batez eta irribarre batekin komikiaren aurrea eta atzea miatu nituen.

"Ze istorio polita Jérômena. Txikitan irakurtzen zuen pertsonaiaren komikia argitaratu du, haren benetako autorea ezagutu eta guzti" pentsatu nuen. Orduan, komikiaren bizkarra ikusi eta azkenean konturatu nintzen zer zen arraroa komiki hartan: "2/3" idatzita zuen txikian. Bigarren alea nuen esku tartean. "Mekagueeeeen" bat eskapatu zitzaidan. Horrela hasi zen ene Harlock kapitainaren komiki bilduma.


HELDUENTZAKO MAGIA IKASTAROA

Jardun Euskara Elkarteak "Magia Ikastaroa" antolatu du martxorako. Imanol Ituiñoren eskutik izango dugu aukera urte askotako esperientziaz ikasteko eta gozatzeko. Izena emateko edo/eta informazio gehiagorako idatzi jardunkultura@topagunea.eus-era edo deitu 605 71 24 69. Plaza mugatuak egongo dira!


Joxe Apalantza: "Jende askok konparatzen nau Kilian Jornetekin"

ETB1eko ‘Gailurra XTreme 3EM’ saioa irabazi berri du Joxe Apalantzak. Denbora luzez lehiak alde batera utzita egon ostean, sasoiko dagoela erakutsi du errezildarrak. "Olinpiadak irabazita bezala" sentitzen da

Joxe Apalantza. (EiTB) Joan den azaroaren 27an aita izan zen Joxe Apalantza (Errezil, 1965), eta aste berean, ETB1eko Gailurra XTreme 3EM saioaren finala eman zuten telebistan; bera izan da aurtengo irabazlea. Nolanahi ere, «aste borobila» izan zen hura errezildarrarentzat. Huescan (Espainia) oilagorrak ehizatzera joanda dela erantzun ditu elkarrizketa honen galderak. ETB1eko Gailurra XTreme 3EM saioa irabazi berri duzu. Espero al zenuen? Egia esan, ez. Hara joaterako entrenamendu gogor batzuk egin nituen: besteak beste, 48 kilometroko ibilaldi neurtu bat egin nuen, Albizturtik abiatuta. Nik beti izan dut lehia buruan, ez dakit suabe ibiltzen, eta sekulako jipoia hartu nuen. Ia astebete pasatu nuen ezin ibilita eta atseden hartzen; ezin nuen errekuperatu. Banekien programan hamabi etapa egin beharko nituela, 40 kilometro ingurukoak, eta pentsatzen nuen: "Nola egingo ditut ba nik egunero 40 kilometro?". Baina egunak pasatu ahala, gero eta hobeto sentitzen nintzen. Eta horrelaxe, pixkanaka, proba irabaztea lortu nuen. Kirolari batentzat lorpenik handiena Olinpiar Jokoak irabaztea da, eta ni horiek irabazita bezala sentitzen naiz. Jende gaztea joan zen programara, eta horiei 52 urterekin aurrea hartzea... Finala irabaztea niretzat ikaragarria izan da. Duzun adinarekin, uste baino hobeto zaude, beraz. Bai, egia esan, gustura gelditu naiz. Horrenbeste urte lehiak utzita egonda, erritmoa galduta nuen, eta denbora gutxian, dezenteko hobekuntza izan dut. Programa horren bidez itzuli zara berriz lehiara? Lehiatze kontua-eta utzita egon arren, beti gustatu izan zait pixka bat ibiltzea. Mendia asko gustatzen zait, eta han ibiltzen naiz, txakurrak paseatzeko aitzakian. Egun batean, Gailurra XTreme 3EM saiokoek programan parte hartzera gonbidatu ninduten, eta serio jarri nintzen: pixka bat entrenatu, dieta egin... Kiloak botatzen nahikoa lan neukan, eta bi hilabetean hamabost kilo jaitsi nintzen. Garai batean oso gutxi pisatzen nuen, 58-60 kilo inguru, eta programakoek deitu zidatenean, 83 kilo nintzen. Jaitsi egin behar, eta hortxe ibili nintzen, sufritzen! Maiatzetik ekainera bitartean grabatu zenuten saioa. Zer moduzko esperientzia izan zen? Hiru Erregeen Mahaira iritsi arte, hamabi etapa egin genituen. Zortzigarren egunetik bederatzigarrenera atseden eguna izan zen, baina, bestela, egunero lehiatzen ginen. Gainera, oso eguraldi txarra egin zuen; egunero euria, elurra... egiten zuen. Oso-oso gogorra izan da, ez nuen pentsatzen hainbesterainokoa izango zenik. Elurretan behin ere ibili gabe nengoen, eta beldur handia sentitzen nuen. Azkarrena denak soilik ez du irabazten lehia, Tourreko etapetan bezala, egunero egon behar duzu ehuneko ehunean. Lehia estua izan zen finalean: igoerako azken metroetan hartu zenion aurrea Ion Larrañaga zumaiarrari, eta bi segundoko aldeagatik irabazi zenion. Nola oroitzen duzu une hura? Justu-justu irabazi nuen. Aurreko egunetan, brometan, zera esaten nien finalistei: «Aitonari utzi beharko diozue irabazten!». Eta inork ez zuen uzteko konturik aipatzen. Normala da; izan ere, denoi gustatzen zaigu irabaztea. Finalaren unea iritsi zenean, sekulako beldurra nuen: aurrez ez nuen pentsatzen finalera iritsiko nintzenik, eta ez nintzen joan Hiru Erregeen Mahaira, beraz, ez nuen ezagutzen harako bidea. Larrañaga izanda zegoen, ordea, eta nire taktika hari segitzea izan zen. Eta bukaeran nahikoa lan izan nuen; polainak tarteko, 45 segundo galdu bainituen. Baina berriro harrapatu nuen, eta azkenean, esprintean bukatu genuen. Larrañagak pena handia sentitu du lehia horrela galdu zuelako. Zer esan zenion finala amaitu zenean? Normala da pena sentitzea. Hark ere garaipena eskuetan ikusiko zuen, eta horrelako abantailarekin joan eta esprintean galtzea... Malko batzuk ere atera zitzaizkion, eta nik esan nion, bi segundokoa ez dela diferentzia eta biok ginela txapeldun. Zer moduzko lehiakidea izan da? Oso ona. Oso jatorra da, eta oso ondo moldatzen ginen. Zazpi etapa elkarrekin egin genituen, eta lagun handiak egin ginen. Nik Azpeiti aldean-eta lagun asko dauzkat; lehen taldekideak ginen, eta elkarrekin entrenatzen genuen, baina lehiatzerakoan, haserrerik gabe, ahal genuena egiten genuen. Eta Larrañagarekin ere gauza bera gertatu zait; hark irabazi egin nahi zuen eta nik ere bai. Biok ahal genuena egin genuen, eta irabazten zuenari eskua eman, eta kito. Zure bikotekidea eta anaia izan ziren finalean. Ilusio berezia egin al zizun horrek? Bai. Guk ez genekien familiakoak joango zirela, eta anoa puntuan ikusi nituenean, sorpresa handia hartu nuen. Beraiek animatzeak indar handiagoa eman zidan. Sekula ahaztuko ez dudan eguna izan zen hura. Norbaiti eskaini al diozu garaipena? Egia esan, ez. Inori ez diot garaipena eskaini, orain arte ez baitzidan horri buruz inork galdetu. Baina nire inguruko jendeari, familiari, eta batez ere, anaiari eskainiko nioke, gaixo dago eta. Zegama-Aizkorri mendi lasterketan parte hartzeko dortsala eta 3.000 euro jaso dituzu saioa irabazteagatik. Inoiz egin al duzu Zegama-Aizkorri proba? Beti izan dut horretarako gogoa, baina ez dut sekula egin. Aurten dortsala badaukat, eta orain ehizean disfrutatu, eta ezeren okerrik ez bada, datorren urtean egiteko asmoa dut. Gure garaian, mendian oso ondo ibiltzen nintzen, eta errekor batzuk badauzkat; beti izan dut mendian ibiltzeko erraztasuna. Jende askok konparatzen nau Kilian Jornetekin. Txetxuk [Urbieta] esaten omen du, garai berean tokatu izan bagina, Kilian zapalduta utziko nukeela. Beti eduki dut kuriositatea haren ondoan zenbateraino iritsiko ote nintzatekeen jakiteko. Eta irabazitako dirua zertan gastatu pentsatu al duzu? Ja gastatuta dago [barreak]. Batetik, Ogasunak 600 euro kendu zizkidan. Bestetik, programan izan ginenok sagardotegian bazkari bat egin genuen, eta geroztik, nire herriko elkartean ere egin ditugu bazkari edo afariak. Otordu horiek neronek ordaindu nituen. Aurrez beste reality showren batean parte hartutakoa al zara? Ez. Gailurra XTreme 3EM programaren lehen edizioa izan zenean, telebistan ikusten nuen, eta asko gustatzen zitzaidan. Emazteari beti esaten nion neroni ere gustura aterako nintzatekeela saioan. Eta gero, nahi gabe, gonbidatu egin ninduten. Garai batean, nire ustez, lan politak egindakoa naiz, eta ez nuen nahi telebista saio batera joan eta barregarri gelditzea. Kontua da proposamenak niri baino ilusio handiagoa egin ziola emazteari: "Joan egin behar duzu! ", esan zidan. Anaiak, berriz, sekulako errieta egin zidan: "Hi kaskatuta hago, bihotzekoren bat emateko ere!". Esperientzia gogorra izan zen, baina lagunarte ederra izan genuen, eta oso gustura ibili nintzen; horrekin gelditzen naiz.


Sindikatuek alde egin dute Osakidetzarekin egindako bileratik

Administrazioaren proposamena edukietan «hutsala» dela deitoratu dute, eta ez duela langileen «aldarri bakar bat ere» aintzat hartu


Zestoako Festa Batzordeak bilera deitu du asteazkenerako

Ekitaldi nagusiak zehaztea izango da asteazkeneko bileraren helburua, eta ahalik eta herritar gehien bertaratu daitezen dei egin dute. 19:30ean elkartuko dira, kultur etxean. Horrez gain, udalak jakinarazi du Garagardo Azoka antolatzeko oraindik ez dela talderik aurkeztu. Horren aurrean, hamar eguneko epea zabalduko dute interesa duten herriko taldeek izena eman dezaten, kultura@zestoa.net helbidera idatzita. Abuztuaren 21etik 24ra bitartean egiten dute Garagardo Azoka.


'COVID tasa' ezartzea eztabaidatuko dute bihar Bizkaiko Batzar Nagusietan

Gainera, "pertsonen, autonomoen eta enpresen gaineko zergak jaisteko konpromisoa" bere gain hartzeko eskatzen dion PPren mozio bat aztertuko dute.

Bizkaiko Batzar Nagusiek asteazken honetan eztabaidatuko dute EH Bilduk 'COVID tasa' ezartzeko egindako proposamena eta PPk zergak jaisteko egindako ekimena. Halaber, Europako funtsetarako aurkeztu diren Bizkaiko proiektuak adosteko parte-hartzea handitzea proposatzen duten bi mozio aztertuko dituzte, besteak beste.

Aztertuko diren gaien artean, Ganberak EH Bilduren 'COVID tasa' izenekoa arau proposamen bat aztertuko du, osasun krisiaren ondorioz sortu diren "behar sozial eta ekonomiko handiei" aurre egiteko; izan ere, "baliabide publiko eta pribatu ugari mobilizatu behar dira, hain zuzen ere, aurrekaririk gabeko diru-sarrera fiskalak murriztuko diren testuinguru batean".

Hori dela eta, "COVID-19aren ezohiko tasa" ezartzearen alde egin du EH Bilduk, "gaitasun ekonomiko handiena duten pertsona eta enpresen zerga-tasak aldi baterako, partzialki, baina modu esanguratsuan edo garrantzitsuan handitzea" ekarriko duena, lau urterako, Pertsona Fisikoen Errentaren gaineko Zergan, Sozietateen gainekoan, Ondarearen gainekoan eta Oinordetza eta Dohaintzen gainekoan.

Zergak jaistea

Zerga arloan, PPren mozio bat ere eztabaidatuko dute. Bizkaiko "pertsonen, autonomoen eta enpresen gaineko zergak jaisteko konpromisoa" bere gain hartzeko eskatuko dio Aldundiari, pandemiak uzten duen errealitate gordinari aurre egin ahal izateko.

Era berean, zerga-neurri berriak hauek lehenbailehen bultza ditzala eskatuko dio, Bizkaiako autonomoen eta enpresen likidezia errazteko.

Bestalde, EHBilduk eta Elkarrekin Bizkaiak Europako funtsetarako aurkeztuko diren proiektuak adosteko proposamenak aztertuko dituzte osoko bilkuran.

Hain zuzen ere, sindikatuekin, enpresariekin, alderdi politikoekin, unibertsitateekin eta bestelako eragile garrantzitsuekin "elkarrizketa eta akordio politikoa" lortzeko eskatu dio EH Bilduk Aldundiari, Europako funtsen bidez finantza daitezkeen proiektuak zehazteko.

Halaber, Bizkaiko udalekin elkarrizketa prozesu bat irekitzeko deia egin du, balizko proiektuak adosteko eta Europako funts horien % 30 gutxienez udal proiektuetara bideratzeko.

Elkarrekin Bizkaiak, besteak beste, Aldundiak bere gardentasun-atarian Next Generation EU funts europarrei eta legegintzaldiko proiektu eragileei buruz izandako bileren eta topaketen agenda argitaratzea eskatzen du, baita kontaktuen eta bileren sare hori "Bizkaiko gizartearen ordezkaritza orekatu eta pluralera" zabaltzea ere.

Beste neurri batzuk

Gainera, osoko bilkurak Elkarrekin Bizkaiaren araututa ez dagoen proposamen bat eztabaidatuko du, "gehiegizko joan-etorria" duten tarteetan Bizkaibuseko ibilbideen maiztasuna handitzea eskatzeko Foru Gobernuari. Era berean, COVID-19aren kutsadurei aurrea hartzeko beste neurri batzuk hartzeko ere eskatuko dio, hala nola, autobusetan gel hidroalkoholikoa dosifikatzeko gailuak jartzea edo ibilaldiak leihatilaren zati bat irekita egitea.

Azkenik, Batzar Nagusiek EH Bilduren mozio bat aztertuko dute, udalei zuzendutako belaunaldi berriko banda zabaleko sareak garatzeko diru-laguntzen lerroa zabaltzea eskatzeko, "beraiek sare publikoak gara ditzaten".


Parke estalian kalte nabarmenak eragin ditu suteak

Honako itxura du Gaztaneneako parkeak bart goizaldeko sutearen ondoren. Parkea estaltzen duen teilatua eta parkea bere kiskalita gelditu dira.

(Argazkiak: utzitakoak)


Adierazpen askatasunaren gaineko solasaldia Zurrumurruen Aurkako Sarearen eskutik

Adierazpen askatasuna eta gorrotoaren diskurtsoa izeneko hitzaldi-solasaldia antolatu dute Udal Gizarte Zerbitzuek, ZAS! Zurrumurruen Aurkako Sarearen laguntzarekin. Otsailaren 16an izango da (18:00) Arkupen, baina izena hilaren 14rako eman behar da honako helbidean: ongizate@aretxabaleta.eus.

Zeintzuk diren mintzen eta kaltetzen duten adierazpenak, eta non jarri kaltearen eta irainaren arteko muga izango dira jorratuko diren gaietako batzuk. Eta horretarako etorriko dira Imanol Zubero Soziologian doktorea eta Mikel Mazkiaran, Gipuzkoako SOS Arrazakeriaren ordezkaria.


86 hautagaitza 2022ko Urrezko Danborra jasotzeko


Danbor hotsez hasi dira Galbaixo Jaiak

Bi urteko etenaldiaren ostean mutrikuarrak kalera bueltatu ziren, danbor hotsez, Galbaixo Bezperari hasiera emateko asmoz. Anaiarte biltokiaren eskutik, eskuak astindu zituzten, joleek nahiz ikusleek. Gogoan izan zituzten bi urte hauetan zendu diren kideak, eta eskerrak eman zizkieten herritarrei, urtez urtez plazak bete eta txalo artean jasotzeagatik.

[ARGAZKI GALERIA IKUSGAI]

Hitzak albo batera utzi eta, ohi bezala, danborrak astintzen hasi ziren, Musika Bandaren soinuak lagunduta. Gaur [irailak 14], Galbaixo Eguneko egitarau osatu bat dute aurretik.

[EGITARAUA]


Espainiako Gobernuak pentsioetan murrizketak egiteko asmoa duela salatu du ELAk

Jose Luis Escriva ministroak atzo azaldu zituen pentsio sistemaren erreformarako ildo nagusiak. Urteko 12.000 eurorainoko saria eman nahi die legezko erretiro adina igaro eta lanean jarraitzen duten beharginei.

Pentsioen erreforma bi alditan egin nahi du Espainiako Gobernuak, Jose Luis Escrivak Toledoko Itunean atzo azaldutakoaren arabera. Eta lehen fasearen helburuak bi dira: erretirorako egiazko adina atzeratzea eta pentsioen eguneratzea, berriz ere, KPIaren arabera egitea.

Erretirorako egiazko adina gaur egun 64,6 urtean dago Espainian, legezko adina aurten 65 eta 66 urteen artean dagoenean —kotizatutakoaren arabera—. 2027. urterako legezko adin hori 65 eta 67 artean egongo da. Bi adinak hurbildu nahi ditu Escrivaren ministerioak, eta bi modu aurreikusi ditu erretirorako egiazko adina ahalik eta gehien atzeratzeko: batetik, erretiroa aurrez hartzea zigortzea; eta bestetik, erretiroa legezko adinetik harago atzeratzen dutenak saritzea.

Sari hori txeke bat litzateke, kotizatutako kopuruen eta urteen araberakoa, eta gehienez 12.060 eurokoa, erretiroko legezko adinetik aurrera lan egindako urte bakoitzeko.

Europako funtsak

ELA sindikatuak gaitzetsi egin ditu Escriva ministroak azaldutako asmoak, pentsio sisteman murrizketa berriak ekarriko dituztelako. Hiru dira, ELAren ustez, gobernuaren bideak murrizketetarako: erretirorako adina atzeratzea, eta erretiro aurreratua okertzea; pentsio berriak txikitzea, eta pentsioen kalkulurako urte kopurua handitzea; eta iraunkortasun faktorea mantentzea, nahiz eta haren izena aldatu.

ELAren ustez, Europako funtsak daude erreforma asmo horien atzean. «Espainiako Gobernuak Bruselari aurkeztu dizkio murrizketa horiek, Europako funtsak jaso ahal izateko. Berriro ere, ELAk hasieratik salatu zuenez, egiaztatuta geratu da funts horiek gizarte eta lan eskubideen murrizketen eta austeritateko aurrekontu politiken aplikazioaren mende daudela. Funtsak murrizketen mende dauden bitartean, hala nola pentsioena, baztertu egin behar dira». ELAk dei egin die indar politikoei, «eta bereziki ezkerreko indarrei, neurri horiek erabat arbuiatzeko eta horien aurka bozkatzeko konpromisoa hartzeko».


Lasterketa [BERTAN BEHERA]

San Silvestre lasterketa, Urkamendi elkarteak antolatuta.


Elkarretaratzea herritar baten lan heriotza salatzeko

Martxoaren 28an 60 urteko mutrikuar bat hil zen lan istripu batean, eta egoeraren berri jakitean, elkarretaratzeak deitu ziren gertaera salatzeaz gain, familiari elkartasun adierazteko.

Eguenean, Lea-Artibaiko Kontseilu Sozialistak deituriko elkarretaratzea egin zen eta bertan, heriotza kasu hauen izaera estrukturala salatu zuten. “Gizarte kapitalistarentzat berezkoa eta beharrezkoa dela, gutxiengo baten eskuetan etengabe aberastasuna metatzea, eta hori langileon kontura bakarrik egin dezakeela” azpimarratuz.

Bestalde, Mutrikuko Udalak adierazpen instituzional bat argitaratu zuen, lehenik eta behin, familia eta hurbilekoei babesa eta elkartasuna adierazteko eta, gainera, lan arriskuen aurkako defentsa erdigunean jartzeko. Udalaren esanetan, prebentzioa eta prestakuntzaren bidez lortzen da langileen ongizatea, ezagutza eta segurtasuna, eta horretarako inbertsioen beharra dago.

Eskaera bat egin zuen “erakunde guztiei berriz ere eskatzen diogu lan-arriskuen prebentzioan jardunbide egokiei buruzko proiektuetan lagun dezatela, lan administrazioarekin eta erakunde sindikal zein patronalekin koordinatuta, eta laneko segurtasunaren eta osasunaren aurkako delituak jarrai ditzatela”.

Gertaeraren aurrean Udalak erabaki batzuk hartu ditu; salaketa irmoa egin eta heriotzaren inguruabarrak argitzeko eskatzea, senide eta hurbilekoei laguntza eskaintzea, laneko segurtasunari buruzko kanpainak bultzatzen jarraitzea eta lan arriskuen prebentzioari buruzko jardunaldi egokiei buruzko proiektuak egiten jarraitzeko eskaera zabaltzea.

Hortaz, bariku arratsaldean EMAk, eragile sozialek, pentsiodunaek, eta gazte talde batek egindako elkarretaratzearekin bat egin zuen Udalak, eta ohiko lekuan bildu ziren herritarrak, Prekarietatea hiltzailea! Etxera bizirik bueltatu nahi dugu! lelopean.

Elkarretaratzea deitu zutenek datu esanguratsu batekin hasi zuten irakurketa, ” Euskal Herrian, jada, 14 langile hil dira, horietako 5 alturetatik erorita”. Herritarraren senideei beraien babesa helarazteaz gain, “irmoki eskatzen diogu lan ikuskaritzari eta Eusko Jaurlaritzako agintariei, beharrezkoak diren ikerketa zehatz guztiak egin ditzatela, eta behingoz hartu behar diren neurri zuzentzaileak hartu dezatela, gehiago inon eta inoiz holako istripurik gertatu ez dadin”.


Antziolako bizilagunak nazkatuta daude, kontainerraren egoerarekin

Hernaniko Antziola auzoko bizilagunek, auzoan dugun erropa kontainer baten egoera salatu nahi dugu. Astero berdin gaude eta inork ez du ezer egiten hori ekiditeko.

Kontainerra irekita dago, erropa lurrean zabalik eta jendea erropa hartzen. Gure auzoa horrela ikusteaz nazkatuta gaude, higiene falta handia dago. Auzo garbi bat nahi dugu, eta horretarako, konponbide bat aurkitzea beharrezkoa ikusten dugu.


Lete, Schulze, Hernandez eta Oroz, Australian jokatuko den Nazioen Koparako deialdian

Realeko Elene Lete eta Athleticeko Bibiane Schulze lehen aldiz sartu dira Espainiako Selekzio nagusiaren deialdian. Quiñones (Athletic), Tejada eta Bernabe (Reala) deialditik kanpo geratu dira.

Elene Lete (Reala), Bibiane Schulze (Athletic), Oihane Hernandez (Athletic) eta Maite Oroz (Real Madril) deitu ditu Jorge Vildak Australian jokatuko den Nazioen Kopa jokatzeko. Zumarragakoa eta Bad Sodenen (Alemania) jaiotakoa lehen aldiz sartu dira Espainiako selekzio nagusiaren deialdian.

Mariasun Quiñones (Athletic), Ana Tejada (Reala) eta Alejandra Bernabe (Reala) deialditik kanpo geratu dira.

Irailean Espainiako selekzioari uko egin zioten hamabost jokalarietako inor ez da ageri deialdian. Jenni Hermoso, ordea, berriro deitu du Vildak, aurreko bi deialdietan kanpoan utzi ostean. Selekzioari uko egin ez bazion ere, madrildarrak babesa eman zien selekzioari uko egin zioten hamabost jokalariei.

Txapelketa otsailaren 13a eta 22a bitartean jokatuko da, eta hiru partida izango dituzte. Otsailaren 16an, Jamaika izango dute aurkari, Industree Group Stadiumen, 16:30ean (Australiako ordua). Otsailaren 19an, berriz, Australia izango dute aurkari, 18:00etan. Azkenik, Txekiaren aurka arituko dira hilaren 22an, 15:00etan.

Deialdi osoa

Atezainak: Misa Rodríguez (Real Madril), Enith Salon (Valentzia) eta Elene Lete (Reala).

Atzelariak: Sheila Garcia (Atletico Madril), Olga Carmona, Ivana Andres eta Rocio Galvez (Real Madril), Paula Tomas eta Maria Mendez (Levante); Bibiane Schulze eta Oihane Hernandez (Athletic) eta Laia Codina (Bartzelona).

Erdilariak: Tere Abelleira, Claudia Zornoza eta Maite Oroz (Real Madril), Marta Carro eta Fiamma Benitez (Valentzia) eta Irene Guerrero (Atletico Madril).

Aurrelariak: Athenea del Castillo eta Esther González (Real Madril), Marta Cardona eta Eva Navarro (Atletico Madril), Salma Paralluelo (Bartzelona), Alba Redondo (Levante) eta Jenni Hermoso (Pachuca).


Santuenea bizigarriagoa izan dadin

Usurbilgo Udalak, Santueneako auzotarrek eta Hiritik At kooperatibak prentsaurrekoan aurkeztu zuten Santuenea elkarlanean izenburupean egingo duten parte-hartze prozesua. Santueneari begirako auzo plan bat osatzea du helburu, "auzoa bizigarriagoa izan dadin eman beharreko pausoak jasoko dituena". Ekainaren 16an hasi eta urte amaierara bitarte luzatuko da prozesua.

Iker Eizagirre Hiritik At-eko kideak azaldu duenez, lautan banatu dute parte-hartze prozesua:

Aurre-fasea (ekaina). Santueneako auzo planak Usurbilgo testuinguru orokorra kontuan izan behar du (batik bat, HAPO-aren garapena), eta baita ere aurretik egin diren eta martxan dauden esku-hartze proposamenak ere. Testuingurua ezagutzeko bi saio antolatu dituzte:

Ekainaren 16an: HAPOa eta auzo planaren aurkezpena auzokideekin.

Ekainaren 30ean: Santueneako irisgarritasun proiektuaren aurkezpen irekia.

Diagnostiko parte-hartzailea (iraila-urria). Entzute fasea izango da, auzoan den jakintza metatua jasotzeko. Online galdetegi bat egingo dute, baita talde elkarrizketak ere.

Garapena (urria-abendua). Auzoaren lehentasunak definituko dituzte, behar nagusiak. Horiei erantzuteko konponbideak topatuko dituzte, eta planari begirako zehaztapen teknikoak landuko dira. Besteak beste, espazio publikoa, mugikortasuna, auzo ekonomia, zerbitzuak, zaintza, energia edota gobernantza bezalako eremuak landuko direla aurreikusi dute.

Itzulpena (urtarrila). Auzotarrentzat zein udalarentzat erabilgarria izango den auzo plana dokumentua osatu eta auzotarrekin kontrastatuko dute.

"Koordinaziorako lan-talde bat osatuko da"

Iker Eizagirreren esanetan, "koordinaziorako lantalde bat sortuko da, Hiritik At-en lanari jarraipena egingo diona eta udalarekin harreman iraunkorra izango duena". Prozesuan zehar sortutako materiala usurbil.eus web orrialdean txertatuko dute, prozesua hastearekin batera propio sortuko den orrialde batean.


Kallur Itsasargia

Udako Argazki lehiaketara aurkeztutako argazkia da hau. Ikusi irudi guztiak eta igo zurea hemen.


Iñigo Llopis maletak prestatzen eta Tokiotik zalantzak Gillen Harluxetek

Iñigo Llopis igerilaria Tokioko Olinpiar Jokoekin ametsetan ari da. Tokion bizi den Gillen Harluxetek esan digu jendea aurka dagoela eta egiten badira ere ez dela festa girokoa izango.

Iñigo Llopis igerilari donostiarrak iaz lortu zuen Tokioko Olinpiar Jokoetarako txartela, baina iaz pandemiagatik bertan behera geratu zirenez, aurten joateko ilusio handiz dago. Rio de Janeiroko Olinpiar Jokoetan ere izan zen, Errusiako kirolariei ezarritako zigorrak ahalbidetuta. Hura esperientzia ikaragarria izan zela kontatu digu, baina Tokiora lehiatzeko eta emaitzak lortzeko gogoz joango da.

Tokion bizi den Gillen Harluxetekin han gaia nola ikusten duten aztertu dugu. Esan digu jendea Olinpiar Jokoak egitearen aurka dagoela orohar eta egiten badira ere ez dela festa girokoa izango.


Orozkoko jaiak

10:00 Pintura lehiaketa Zubairu Plaza

11:00 Jolas parkeak Zubiaur Plaza eta igerilekuak

14:00 Umeentzako bazkaria Frontoia, Adie elkarteak antolatuta

15:00 ‘Garelako’ jolasak Atheltic Garelako peñak antolatuta

16:00 Jolas parkeak Zubiaur Plaza eta igerilekuak

19:00 Mozorro lehiaketa Zezen plaza

19:00 Ezker pareta finala Frontoia

22:00 Atrikupunk eta Gozategi Zubiaur Plaza


Besarkada bat

“Besarkada bat eman nahi dizuet oraintxe. Baina ezin da.”

Lasaitua hartu dut bigarren esaldia entzutean. Irrika eskertu diodan arren hartu dut lasaitua. Ez, ez da birusa izan kontua. Birusik gabe ere hartuko nukeen lasaitua. Eta zalantza sortu zait pandemia eta egoera bereziak amaitzean birusa agertu aurreko berberak izango ote diren elkar ukitzeko arauak. Zalantza sortu zait elkarrengandik metro eta erdira eraikitako harremanak eroso ditugunok zaharrak berri izango ote ditugun.

Jakin badakit gizakiontzat ezinbestekoa dela elkar ukitzea. Baina egingo nuke denok ez dugula maiztasun berarekin sentitzen albokoa ukitzeko beharra. Jakin badakit, pandemia garaiotan ere, momentu batzuetan inguruko batzuek beharrezko izan dutela kontaktu fisikoa. Baina susmoa dut besarkadak irrikaz aipatzen dituzten gehienek ez dutela nabaritu beste batzuen lasaitua. Susmoa dut, pandemia amaitzean, asko itzuliko dela nahi ez dituen momentuan besarkadak eta muxu pareak jasotzera.


Bixi-bixi elgetarrak umorea oinarri duen tribial-pikean

Herritarrek zoriz hautatutako hamar galderei erantzun bana jarrita, sailkapeneko zein postu lortu ote dute? Zirikatzen saioko Aitorrek bereak eta bi egin ote ditu oraingoan ere? Bigarren denboraldiko atal berri honetan erantzun guztiak.


Esti eta Mikel Markez

Esti eta Mikel Markez musikariek kontzertua eskainiko dute Faktorian. Sarrerak salgai hemen.


Kutsadura eta internet jasangarria, like-tik like-era

Euskarabildua teknologia eta komunikazioaren inguruko jardunaldien XI. edizioa egingo da urriaren 28an Donostiako San Telmo Museoan, goizetik eguerdira arte. Euskal Herriko zein nazioarteko bederatzi hizlarik hartuko dute parte bertan, ondoko izenburua abiapuntu: “Zenbat kutsatzen du like batek? Mundu osorako internet jasangarrirantz”.

Larrialdi klimatikoaren auziak agenda politikoan lehentasuna irabazi du aspaldion; “gizadiak inoiz aurre egin behar izan dion erronkarik handienetarikoa”, Euskarabilduaren antolatzaileen hitzetan. Bide horretan, kutsaduraren eta jasangarritasunaren kontzeptuak informatikaren eta telekomunikazioen esparrura ekartzeko asmoa du aurtengo egitarauak.

“Frutak plastikoz inguratuta ikusten ditugu supermerkatuetan eta asaldatu egiten gara -arrazoi osoz-. Ordea, sarean segundoro mugitzen ditugun milioika datuek duten eragin ekologikoa ez dugu ikusi ere egiten”. Antolatzaileek dioten moduan, abian den digitalizazio-prozesu bizkorrak ez du uzten horren jasangarritasunaren inguruan hausnartzeko aukerarik. Hori ez ezik, XXI. mendeko bigarren hamarkadako testuingurua “muturreko desberdintasun sozialek” ere ezaugarritzen dutela gogorarazi dute. Halaber, azpiegitura teknologikoek horretan guztian duten eraginaren inguruan pentsatzeko tartea eskainiko du Euskarabilduak urriaren 28an, besteak beste. “Munduaren amaiera distopikoetatik harago, etorkizun posible desiragarriak” aztertuko dituzte batez ere, fokua alternatiben eraikuntzan jarrita.

2021eko Euskarabilduaren kartela

Hurrenkera informatikoa

Jardunaldiak hainbat galderari erantzungo die, gako nagusi batzuk eskaini asmoz. “Internet jasangarria eraikitzeko metologiez” mintzatuko dira batik bat, baina baita “Internetaren ohiko erabilerak eragiten duen kutsaduraz”, “Solar Punk” delako filosofiaz, “arbasoen teknologien balioez” edota “software librearen eta garapen jasangarriaren arteko harremanaz” ere. Hizlarien ponientziez eta ikuspuntuen elkartrukeaz haratago, martxan diren proiektu zehatzak ezagutzeko aukera izango da: Fair Phone, Onaro eta Recilanet, hain zuzen ere.

Hizlariak

Donostian izango dira Sandra Perez Iametza komunikazio taldeko kidea, Kris De Decker Low-tech Magazine aldizkariaren egile belgikarra, March Momentanea Guatemalako Ziberfeministen elkarteko kidea, Spideralex Donestech kolektiboaren sortzailea eta Beñat Irasuegi Talaios Kooperatibako kidea. Bestalde, Iratxe Achak, Xabier Igartuak eta Ivan Gonzalezek aurkeztuko dituzte FairPhone, Onaro eta Reciclanet proiektuak, hurrenez hurren.

Kris de Decker

“How (not) to build a solar powered internet”, edo, “Nola (ez) eraiki eguzki-energia bidezko interneta” izenburu duen hitzaldia eskainiko du De Deckerrek. Low-tech Magazine aldizkariaren edizioaz gain, horren argitalpena sostengatzen duen Interneteko zerbitzaria eguzki-energiaz hornitzeaz ere arduratzen da egilea. Lancaster Unibertsitateko Demand Centre-en hainbat artikulu plazaratu ditu, “praktika sozialei dagokienez energia-eskaria aztertuz”. Human Power Plant proiektua ere bultzatu du, giza-energia ekoizteko aukerak aztertzen dituen arte proiektu bat. 2007an Low-tech Magazine sortu aurretik, zientzia eta teknologiari buruz aritu izan zen hainbat hedabidetan, kazetari autonomo gisa. Gaur egun Bartzelonan (Herrialde Katalanak) bizi da, eta solasaldian jorratuko duen gaiaren hainbat ertz aurreratu dizkigu.

Internetaren kutsadura

De Deckerren ustez, oso zaila da sareko jarduerak ingurugiroari eragiten dion kaltea zehatz-mehatz neurtzea, Interneta “eboluzio bizkorreko arkitektura konplexua” baita. Ondorioz, ikerketetan ohikoa da kalkuluak atera orduko emaitzak desfasatuta egotea. Hala eta guztiz ere, “Internet osatzen duten makinek erabiltzen duten energia guztiaren estimazioa” egin daitekeela azpimarratu du De Deckerrek, eta bide batez, baita “makina horiek ekoizteko beharrezkoa izan den energiarena” ere.

Eguzki-energiarekin

Energia-iturri berriztagarriak informatikan txertatzerakoan, “web-diseinuak Interneteko energiaren erabileran duen izugarrizko eragina” ohartarazi nahi du De Deckerrek. Bere hitzetan, garrantzizkoena ez da energiaren jatorria, “energiaren kontsumoari mugak jartzea” baizik. Zentzu horretan, web-zerbitzaria panel fotovoltaiko txiki batekin elikatzeak “webgunea muga jakin batzuen barruan diseinatzera derrigortzen gaitu”. Bere iritziz, horixe da gaur egun falta dena: mugak ezartzea. “Ez dago ezertxo ere web diseinatzaileak webgune arinak eraikitzera behartzen dituenik, energia merkea eta itxuraz infinitua delako”, azaldu du Low-tech Magazine aldizkariaren editoreak. Bestalde, webgune arrunten kasuan, “ezinezkotzat” jo du horiek eguzki-energia bidez elikatutako zerbitzari propioetan abiaraztea. “Berritu beharra dago”, ondorioztatu du belgikarrak.

Emisioen murrizketa

Eguzki-energian oinarritutako alternatibek isurketak murriztea posible dela uste du, hori bai, “soilik webgune astunagoak sortzeko joera geldituz gero”. Energia-iturria aldatzeak, bere horretan, ez dakar aldaketarik, baldin eta ez bazaio energia-eskaera gorakorraren auziari heltzen. “Energia eta emisioak behar dira eguzki-panelak, bateriak, eguzki-kargaren erreguladoreak, zerbitzariak eta abar ekoizteko”, gogora ekarri du De Deckerrek. Zentzu horretan, berrikuntzaren oinarrian datzan filosofia azaldu du: “Eguzki-energia duen gure webguneak emisioak murrizten ditu, ez eguzki-energiaz elikatzen delako, oso arina delako baizik”.

Mugak

Oraindik, eguzki-energiaren erabilera egokia zabaltzeko bide luzea aurreikusten du De Deckerrek. Bere irudiko, hainbat auzik ihes egiten die energia berriztagarriz hornitutako zerbitzariei. “Adibidez, gure routerrak ez du eguzki-energiarekin funtzionatzen. Hori egitea gustatuko litzaiguke, baina Internet hornitzailea da routerraren jabea eta ezin dugu energia gutxiago kontsumitzen duen batekin ordezkatu”, aitortu du. Gauza bera gertatzen omen da erabiltzaileen ordenagailu motarekin.

Software librearen eskutik

Ezinezkoa da informatika arloan alternatiben eraikuntzaren inguruan hitz egin eta software librea ez aipatzea. De Deckerrek oso gogoan du kode irekiko softwarearen garrantzia, eta ziur dago energiaren erabilera murrizteko duen ahalmenaz. Gaur egun, hardware informatikoa “berehala” zaharkitzen da; “software berri eta astunagoaren ondorioz”, De Deckerren hitzetan. Microsoft Windowsen kasua aipatu du prozesua azaltzeko, ondoko adibidearekin: “(Microsoftek) Erregulartasunez uzten dio antzinako sistema eragileei laguntza teknikoa emateari, eta berriagoak eguneratzera behartzen ditu bezeroak”. Sistema eragile berriek, berriz, baliabide gehiago kontsumitzen dituztenez, ordenagailu berriak behar dituzte ongi funtzionatzeko. Sortzailearen aurreikuspenen arabera, kode irekiko softwarearen erabilera zabaltzeak kontrako norabidean aurrerapausoa ekarriko luke, hardwarearen zaharkitze-prozesua motelduz. Horrekin batera, “makina horiek guztiak ekoizteko energia-iturri berriztagarri gutxiago” baliatu beharko liratekeela azaldu du.

Bideragarritasuna

Askok ezinezkotzat jotzen du energia berriztagarriak eskala handian eraikitzea. De Deckerrek ez du zalantza izpirik: “Teknikoki behintzat, proiektu horiek goi-teknologiako alternatiba guztiak baino errealistagoak dira, merkeagoak direlako eta energia zein material gutxiago behar dutelako”. Erronka, beraz, honakoa litzateke sortzailearen ustetan: “Jendea beti linean ez dagoen Internetarekin motibatzea”.

Izen-ematea

Beharrezkoa da Euskarabilduan parte hartu nahi duen orok aurrez izena ematea. Guztiz doakoa da, epea irekita dago eta www.euskarabildua.eus webgunean bertan egin daiteke.


Bulego eta Dupla, BIME City jaialdian

BBK, Bilborock eta La Ribera aretoetan izango dira, urriaren 28an eta 29an, BIME Cityko kartela osatzen duten 13 taldeen kontzertuak.

Aurten 13 talde arituko dira BBK, Bilborock eta La Ribera aretoetan, urriaren 28an eta 29an, BIME Pro kongresuaren barruan antolatzen den BIME Cityn.

Aretoak COVID-19ari aurre egiteko protokoloetara egokituta egongo dira, eta, urteroko formatuari jarraituz, profesionalentzat ez ezik, publikoarentzat ere egongo dira zabalik, edukiera bete arte.

Hauek dira BIME Cityko kartela osatuko duten taldeak: Baobabs will destroy your planet eta Juarez, Nafarroakoak; Kings of the Beach eta CRNDS, Galiziakoak; Jolly Damper, Playback Maracas, Tarta Relena eta Simona, Kataluniakoak; eta Verde Prato, Plágaros, Dupla, DouleurDolor eta Bulego, EAEkoak.

Bilboko aretoetako kontzertuez gain, Txileko, Portugalgo, Islandiako, Irlandako, Poloniako, Herbehereetako, Austriako eta Argentinako talde berrien 20 proposamen baino gehiago emango dituzte online, BIMEren plataformaren bidez.

Ikus-entzunezkoek ere tartea izango dute aurtengo jaialdian. Golem zinema-aretoek "Eso que tú me das" dokumentala proiektatuko dute, Jordi Évole zuzendariaren eskutik. Kazetaria Bilbon egongo da, hil aurretik Pau Donés musikariarekin izandako elkarrizketa jasotzen duen ikus-entzunezkoa aurkezteko.

BIME Pro biltzarra

BIME Pro jaialdiaren zortzigarren edizioa urriaren 27an, 28an eta 29an izango da, Euskalduna Jauregian. Aurrez aurreko hitzaldiak eta online bidezkoak uztartuko dituzte, eta, antolatzaileen arabera, dagoeneko 37 herrialde baino gehiagoko profesionalek baieztatu dute bertan izango direla. Biltzarraren barruan, BIME Tech sektoreko foroak esparru eta areto handietako kudeatzaileak bilduko ditu, besteak beste, COVID-19aren osteko erronkei buruz eta ekitaldi eta jaialdiek garapen jasangarria bultzatzeko bilatzen dituzten helburuei buruz hitz egiteko.


Domusa Teknik ISBk ezin izan du Melillaren aurka garaipenik lortu

Atzo, asteazkena, jokatu zuen Domusa Teknik ISB taldeak Melilla Sport Capital La Salleren aurkako atzeratutako partida, Azkoitiko Elkargunean. Norgehiagokaren hasieratik gehiago izan ziren melillarrak, eta aise menderatu zuten etxeko taldea; 53-76 amaitu zen partida.

Garaipena poltsikoratzeko beste aukera bat izan zuen atzo, asteazkena, Domusa Teknik ISB taldeak, baina ezin izan zuen punturik erdietsi Melilla Sport Capital La Salle taldearen aurka Azkoitiko Elkargunean jokatutako partidan. Partidaren hasieratik irabazten hasi ziren melillarrak, eta lehen zatia 12-21 amaitu zen kanpoko taldearen mesedetan. Bigarren zatian, berriz, lehenengoan baino saskiratze gehiago lortu zituen Joseba Lizarralderen taldeak, baina ez zen nahikoa izan markagailua iraultzeko. Azken bi zatietan ere aurretik izan zen kanpoko taldea, eta azkenean, 53-76 amaitu zen partida, melillarren mesedetan.

Atzoko partida, berez, joan zen azaroaren 26an jokatu behar zuten —11. jardunaldia—, baina norgehiagoka atzeratu egin behar izan zuten, eta atzo izan zuten jokatzeko aukera. Etzi, zapatuan, izango du Domusa Teknik ISBk beste garaipen bat lortzeko abagunea, Sernova Renovables Real Canoe taldearen aurka neurtuko baititu indarrak, Elkargunean. 17:00etan izango da partida.

Une honetan LF Challenge ligako sailkapenaren azken bigarren postuan dago Domusa Teknik ISB, baina zapatuko partida irabazteak zulotik ateratzen laguntzeko bultzada txiki bat emango lioke Lizarralderen taldeari.


Uriz Pi Ahizpak erakusketa

Uharte Arakil. Uriz Pi Ahizpak erakusketa. Abenduaren 21etik 30era. Igandetik ostegunera 11:00etatik 13:00etara eta ostiraletan eta larunbatetan 18:00etatik 20:00etara.


Cebeken ustez, nekez ulertu daiteke lan erreformaren aurkako jarrera

Cebeken arabera, lan erreforma onartuz gero, hitzarmenak Euskadin negoziatzen jarraituko omen dute. Dei egin dio EAJri Kongresuan lan erreformaren aldeko botoa eman dezan.


Azkoitiko Pilotari Egunaren abestia kaleratu du Hauek taldeak

Herriko hainbat musikari gazte Hauek musika taldearen bueltan ari dira elkartzen, eta abian dute beraien musika proiektua. Pilotari Egunerako egin duten abestia da argitaratu duten lehen lana, baina nabarmendu dute abestia etorkizunean taldeak izango duen "estilotik pixka bat urrundutakoa" dela.

Azkoitiko Pilotari Egunak bere abesti propioa du. Herriko hainbat musikarik osatzen duten Hauek taldeak egin du kantua. Pilota, haren bueltako ohitura zaharrak eta pilotaren zein herriaren arteko sustraitzea ditu hizpide abestiak. Baxuak, gitarrak, bateriak, dultzainak, trikitiak eta ahotsak bat egiten dute kantan.

"Hasi gara gutxika-gutxika gure aleak irteten, eta hauxe da lehena. Lehen abesti hau Pilotari Egunerako egin dugun bertsio bat da, gure estilotik pixka bat urrundutakoa. Ea gustatzen zaizuen", azaldu du taldeak sare sozialetan. Hauek taldea "gogor" ari da lehen kontzertua eman ahal izateko lanean, eta uda ostean "berriren bat" ematea espero dutela azaldu dute.

Pilotari Eguna ekainaren 10ean, hurrengo larunbatean, egingo dute, eta ohi bezala esku pilotaren bueltako festa egingo dute. Oraindik eguneko egitaraua aurkeztu ez badute ere, antolatzaileek dagoeneko eman dituzte zenbait xehetasun. Besteak beste, Oinatz Bengoetxea eta Yves Salaberri Xala pilotari profesional ohiek bikotea osatuko dute eguneko pilota partida batean; ez dute zehaztu zein izango dituzten aurkari.

Hona hemen abestiaren letra:

Kontzejupeko arkupetako

otture zar bati eskerrak

oindik bizi-bizik dauzkeu

herrixen pelotin zuzterrak

animau gizon ta emakume

zahar gazte eta ume

preparau praka txurixek

hemen den Pelotai Eune!

Kamixeta gorri ta urdinez

Kontzejupie gainezka

pelotiez gozau nahixen

hamaika mutil eta neska

lehengo ohitture zaharra bihurtuz

herri oso baten festa

halako giruekin

partidoik galdukounik ez ta

Pelotie eskuten hartu ta

Sakie atea ataxon

berriz kantau daigun danok

aliron aliron aliron

animau gizon ta emakume

zahar gazte eta ume

preparau praka txurixek

hemen dek Pelotai Eune!

Lenguk eandako iturritik

eandakue ez al haiz hi?

aurreko txapeletatik

bakarrik ezin luze bizi!

segi lanien axkottiarrok

eztaixela harixe eten

gerokuk segi daixeben

pelotie maitte izeten

animau gizon ta emakume

zahar gazte eta ume

preparau praka txurixek

hemen den Pelotai Eune!


'Mata Market' azoka egingo dute larunbatean Azkoitiko Matadeixen

Bigarren eskuko arropen azoka eta artisautza azoka egingo dute etzi, larunbata, Azkoitiko Matadeixen. Horrez gain, beste hainbat ekitaldi ere izango da egun osoan zehar.

Larunbatean, hilak 23, Mata Market bigarren eskuko arropen azoka eta artisautza azoka izango da Azkoitiko Matadeixen. 12:00etatik 18:00etara bitartean, askotariko produktuak erosteko aukera izango da bertan. Musikaz gozatzeko parada edukiko dute Matadeira joaten direnek, Dooteo musika-jartzaileak girotuko baitu eguna. Arratsaldean, berriz, Iago magoak ikuskizuna eskainiko du; eta bestetik, egun osoan zehar umeentzat tailer irekia izango da.


Neomakek amaiera eman dio Tourreko taldeen aurkezpen ekitaldiari

Neomak osatzen duten zazpi emakume gipuzkoarrek amaiera eman diote Bilboko Guggenheimen egin den Tourreko taldeen aurkezpen ekitaldiari.


Uba Aterpetxeak gizarte enplegu proiektu berritzailea garatuko du


Kuadrilla eguna ikurrina balkoitik zintzilikatuz hasi dute

Ikurrinarekin kalejira egin eta udaletxeko balkoitik zintzilikatu dute, kuadrilla guztietako ordezkariek; kuadrilla eguneko bazkarian 500 lagunetik gora bildu dira.

San Pedro egunaren biharamunean kuadrilla eguna ospatzen ari dira Asteasun. Goiztiar ibili direnek Magia Parrastan ikuskizunaz gozatzeko aukera izan dute, Andoni Ituñoren eskutik. Eta gainerakoak, eguerdirako atera dira plazara, ikurrinaren ekitaldira, kuadrillako blusa edo kamiseta soinean zutela.

Amaia Agirre bertsolariak gogorarazi du 2012an iritsi zela agindua, udaletxeko balkoi guztietan bandera espainiarra jartzeko. «Gurea, ikurrina» denez, kuadrilla bakoitzeko ordezkariek heldu diote ikurrina handi bati ertz banatatik, eta trikitilari eta txistularien laguntzaz, kalejira egin dute herrian zehar. Berriro plazara itzultzean, Amaia Agirrek pare bat bertso kantatu ditu eta dantzariek zintza dantza egin dute, udaletxeko balkoian ikurrina zintzilikatzen zuten bitartean. Horren ostean, animatu diren herritar guztiek aurreskua dantzatu dute, ikurrinaren azpian.

Eta jarraitu du festak. 500 lagunetik gora bildu dira bazkaltzeko, plazako karparen azpian. Batetik, paella egin dute, eta bestetik, saiheskiak erre dituzte parrilan, biak plazan bertan. Bazkalostean, Andoni Ollokiegiren emanaldia izango dute eta 18:30ean Lamiategin izango den apar festarekin jarraituko du arratsaldeak. 19:30ean Elektrotxufla elektrotxarangaren emanaldia izango da, plazan eta afalostean suzko zezena. Gaur gauean, kulturarteko gaua ospatuko dute, eta Tropicana Sound eta DJ Fresa Morangok alaituko dute giroa.

Uztailak 1, larunbata. HAURREN EGUNA

11:00. Herriko haurrentzako jolas eta lehiaketak: marrazkiak, xakea, krosa...

12:00-14:00. Puzgarriak.

Ondoren. Haurren bazkaria.

15:00-17:00. Puzgarriak.

18:00. Patata tortilla txapelketa.

18:30. Sagardo dastaketa.

19:30. Herriko elektrotxarangaren emanaldia.

22:00. Kontzertuak: Erroka, Bad Sound eta DJ Reimy.

Uztailak 2, igandea. JUBILATUEN EGUNA.

11:00. Meza.

11:00. Haurrentzat zirku tailerra Usarrabi frontoian.

13:00. Herri kirolak. Aizkolariak: Ugaitz Mugerza eta Iker Vicente. Harri-jasotzaileak: Lierni Osa, Lur Errekondo, Mikel Lopetegi Urra eta Paulo Azpiazu.

14:30. Jubilatuen bazkaria. Bertsolariak: Millan Telleria eta Sebastian Lizaso. Trikitilariak: Agurtzane eta Ion Elustondo.

18:30. Trikiti eta pandero eskolaren musika emanaldia.

20:00. Erromeria Agurtzane eta Ion Elustondorekin.

21:00. Sorginaren igoera.


3.000 lagun ebakuatu behar izan dituzte Greziako Eubea uhartean, suteak direla eta

Suak hartuta jarraitzen du Greziako Eubea uharteak. 500.000 hektarea lursail eta 50 herri erre dira, eta 3.000 pertsona inguru ebakuatu behar izan dituzte.


Beaskoetxea eta Lekerika finalerdietara

Joan den larunbatean hasi zen berriro ere Hondarribiko Grand Slama, Hondarribiko Jaien hutsunearen ondoren. Beaskoetxea eta Lekerika Olharan eta Etchetoren aurka aritu ziren.

Iragarpenek huts egin zuten, izan ere Beaskoetxea eta Lekerika aise nagusitu ziren 2-0 (15-9 eta 15-6). Era honetan, Beaskoetxea eta Lekerika finalerdietarako sailkatu dira, B taldean.

Partida nagusiaren aurretik Basterra eta Zugaitz, Cosme eta Urangaren aurka aritu ziren. Bigarren bikoteak irabazi bazuen ere, oso lehia estua izan zen. Azkenean, 25-24 nagusitu ziren Cosme eta Uranga.


Sorkuntzaren lokatzak

Euskal Herrian euskaraz sortzen duten zazpi gazteren ahotsak batu ditu Lanartea elkarteak 'Loreak belaunetan' izeneko dokumentalean. Donostian proiektatu dute lana, eta Bilbon emango dute bihar


Martin Amilibiak eta Rebeca Mariñok irabazi dute XXXVII. Herri Lasterketa

Kirol giro atsegina bizi izan da gaur arratsaldean XXXVII. Herri Lasterketari esker. Izan ere, iazko etenaren ondoren, arrakastatsu itzuli da proba tokiko lasterketen zirkuitura, 300dik gorako parte hartzearekin antolatu dituzten hiru modalitateak kontuan hartuta; hau da, 10 kilometroko proba nagusian, 5 kilometroko proba laburrean eta ipar martxan. Gainera, herritarrek eta eskualdeko kirolariek ez ezik, Euskal Herri osotik bertaratu dira korrikaldian parte hartzera.

Lasterketa nagusian, gizonen kategorian, txapela etxean geratu da: Martin Amilibia zumaiarrak historia egin du, garaipena bereganatuz, 31:54ko denborarekin. Haren atzetik sailkatu dira Koldo Ayesta gasteiztarra eta David Rua elorriotarra, 16 eta 23 segundora, hurrenez hurren. Ia lehen itzuli osoan multzoan joan dira, baina bigarren itzulirako zumaiarrak tartea zabaldu du, eta alde hori nahikoa izan du proba irabazteko. Bigarren eta hirugarren posturako lehia estuagoa izan dute beste biek ibilbidean zehar. Zumaiar onenaren saria Mikel Etxeberriari eman diote.

Emakumezkoetan, Rebeca Mariño baztandarrak nahiko aise irabazi du, lasterkaldi osoan buru joan ostean, 38:56ko denborarekin. Minutu erdi pasatxoko aldea atera dio bigarren sailkatu den Nerea Egia donostiarrari eta minutu eta erdi, berriz, hirugarren izan den Maria Zorroza gernikarrari. Lasterketa serioa osatu du nafarrak, hasiera-hasieratik aurrealdean jarrita, atzekoei ateratako errenta ongi eustsita. Zumaiarren artean bizkorrena, berriz, Garazi Artola izan da.

Bestalde, 5 kilometroko proban, Jokin Bellido oriotarra eta Maria Cano gasteiztarra nagusitu dira: nabarmendu behar da, emakumezkoen mailan, Sara Manzisidor zumaiarra bigarren postuan sailkatu dela. Halaber, ipar martxako modalitatean, Agustin Urretabizkaia hernaniarra eta Greta Azurmendi donostiarra izan direla Eusebio Gurrutxagako helmuga zeharkatzen azkarrenak; gizonezkoetan, Gracian Galarraga zumaiarra hirugarren sailkatu da.

Helduen probak hasi aurretik, haur eta gaztetxoen lasterkaldiak jokatu dituzte parte hartze nabarmenarekin. Kimuek (LH 5-6) 1.050 metro egin dituzte, infantilek eta kadeteek (DBH 1-4) 2.100 metro, eta, azkenik, aurrebenjaminek eta benjaminek (LH 1-4), 300 metro. Guztiek domina bat jaso dute oroigarri gisa bukaeran. Horrez gain, sariak ere banatu dizkiete: kimu nesketan Ane Ariznabarretak irabazi du, Sara Ugartemendia izan da bigarren eta Maria Aramendi hirugarren; kimu mutiletan Mikel Garmendia garaile, Manex Uranga bigarren eta Ander Gorritiberea hirugarren; infantil nesketan Lide Arrizabalaga irabazle, Ane Balzquez bigarren eta June Unanue hirugarren; infantil mutiletan Abderraman Yalami garaile, Akox Gandarias bigarren eta Aratz Beristain hirugarren; eta kadete mutiletan, Kepa Urbieta nagusitu da.

XXXVII. Herri Lasterketako sailkapena


"Aurtengo San Juan sua ez da Pikaolan egingo"

Urteetan San Juan suaren kokagunea izan da Kalezarren. Jai Batzordeak tokiz aldatzea erabaki berri du. Haur parkearen ondoko belardi batean piztuko da aurtengoan.

Pikaola ondoan etxe berriak egin dituzte eta San Juan suaren kearekin bizilagunak ez molestatzearren hartu da erabakia. Puntapaxetik Kalezarrera igotzeko eskaileren ondoko belardi batean piztuko dute aurtengo sua.

"Sua Kalezarko parkearen azpian dagoen belardian egingo da, Puntapaxetik Kalezarrera igotzeko eskaileraren amaieran, ezkerreko aldean", Jai Batzordetik aditzera eman dutenez. "22:00etan emango zaio hasiera suari, trikitilari eta bertsolariek girotuta. Animatu".


‘Beruna urre’, eskualdean grabatutako Beleren bideoklip berria

Lide Hernando artista donostiarrak Bele proiektu berriaren aterkipeko bigarren abestia kaleratu du gaur, Beruna urre. Holy Fire estudioak zuzendutako eta IN estudioak ekoitziriko bideoklipa Oarsoaldean grabatu dute. Bideoaren hiru minutuetan ikus daitezke, besteak beste, Pasaiako badiako zenbait txoko, Alaberga, Lezo, Kaputxinoak…

Maiatzean aurkeztu zuen Hernandok proiektu berria. Liher taldeko abeslaria ere da hura, baina gogotsu zegoen rockaz haratago joan eta haren erreietan sentitzen dituen bluesa eta soula berrartzeko. “Berez, hortik bainator ni”, argitu zuen Instagram bidez proiektuaren berri eman zienean plataforma hartako erabiltzaileei.

Ordutik hiru hilabete joan dira, eta dagoeneko bi abesti kaleratu ditu Belek: Zerua irabazi eta Beruna urre. Lehenengo horrek bi hilabetean 6.100dik gora ikustaldi jaso ditu.

Beruna urre

“Abestiak gure herrian artea eta kulturarengatik, artea eta kulturarentzako, gau eta egun lanean ari garenon izerdia aldarrikatu nahi du”, mintzatu da abeslaria. “Apenas zilarrik gabe beruna urre bihurtzeko daukagun senari, edo, senari baino, burugogorkeriari eskaini nahi izan dizkiodan lerro oker batzuk dira”.

Hernandok aitortu du musikaren munduan %100 murgiltzen saiatzeko aurreko ogibidea utzi duela: “Benetan gustura eta lantalde polit baten parte izatera eraman nauen lana, hilero-hilero bizitza eroso bat eramateko sostengua ematen zidan lana”. Erabaki zaila izan dela aitor egin du. Mereziko du. Ikus, lan berriaren emaitzak…


Arantzako trikitixa taldea Bordele ondoko Vélines herrian ibili zen 1999an erakustaldiak eskainiz

Irungo Eraiki dantza taldearekin batera, Bordele ondoan dagoen Vélines herrira joan ziren 1999an Arantzako trikitilariak eta pandero-jotzaileak (Leire Amoros, Olatz Irigoien, Jaione Goñi eta Natalia Goñi). Lau eguneko ateraldi hartan hagitz gustura ibili zirela zioten. Hango jendea «harritua» gelditu zen trikitixa eta pandero doinuekin eta «autografoak eta guzi eskatu zizkiguten».


Lesakako Rallysprintaren 20. urteurrenari buruzko erakusketa zabalik da Harriondoan

Irailaren 3ra bitarte ikusgai dago Harriondoan eta probaren hogeigarren edizioa larunbatean eginen dute

Lesakako Rallysprint probaren hogeigarren edizioa eginen dute aurten. Horren aitzakian, probaren inguruko 'Karrera bat historian zehar' erakusketa antolatu dute eta ikusgai dago irailaren 3ra bitarte Harriondoa kultur etxeko komentuko aretoan.

Asteartetik ortziralera 10:00etatik 13:00etara eta 16:00etatik 18:30era ikusten ahalko da, eta larunbatean eta igandean 10:00etatik 14:00etara.

Erakusketan lasterketaren 20 edizioetan bildutako kartelak, argazkiak, bideak, parte hartzaileen zerrendak, sailkapenak, albisteak eta bertzelakoak bildu dituzte.

Larunbatean egin zuten inaugurazioa. Rallyaren 20. edizioa, berriz, larunbat honetan, irailaren 2an izanen da.


Katiuska ta Katilu taldearen 'Zaborra' antzezlana

Ingurumenaren zaintzari lotutako gaiak izango dituzte aztergai antzezlanean. Haur eta gurasoei zuzendutako ikuskizuna da.


Anekdota bat eleberri egina

'Azpimarrak' liburua argitaratu du Nerea Baldak. Azpimarratutako liburu bat du oinarrian


Gabonetan Non Stop kanpaina prestatu du Donostia Kirolak

Hilaren 27tik urtarrilaren 5era bitarte, Donostia Kirolak Gabonetan Non Stop kanpaina egingo du, Kirol Ekintzak kanpainako ikastaroen oporraldia aprobetxatuz. Guztira, 3.072 plaza eskainiko dituzte Bidebieta, Bentaberri, Altza, Intxaurrondo, Belodromoa, Etxadi, Paco Yoldi eta Egiako kiroldegietan programatutako 190 saioetan.

Aipaturiko kiroldegietan hainbat jarduera egin ahal izango dira: pilates, aerobic, ziklo-indoor, TRX, GAP, latinzumba, cross training, mantentze gimnasia, stretching edo bizkorketa.

Saio hauetarako izena ematea doakoa izango da Kirol Txartela dutenentzat, eta online egin daitezke donostiakirola.eus webgunearen bidez edo arreta zerbitzua duten kiroldegietan. Izena emateko epea hilarekin 20an irekiko dute, 09:00etatik aurrera.


Elkarretaratzea egingo dute gaur, 18:00etan, plazan

Aramaioko Udaleko Berdintasun sailak, Itur Zuri Emakume taldeak eta Aramaioko Feministak antolatuta egingo dute agerraldia, Emakumeen Nazioarteko Egunaren harira.

Emakumeen Nazioarteko Eguna aldarrikatzeko kontzentrazioa egingo dute 18:00etan, plazan.

Hurrengo egunetako ekitaldiak:

Martxoak 12

19:00etan, zine-ziklo feminista: Madres Paralelas.

Martxoak 23

18:00etan, Ama* Eme* Ume* liburuaren aurkezpena Estitxu Fernandez eta Erika Lagomarekin.

Martxoak 26

19:00etan, zine-ziklo feminista: El acontecimiento.

Apirilak 1

19:00etan, Tabuen kutxatik oholtzara bertso saio feminista solidarioa.


Virginia Diaz finalerako sailkatu da

Virginia Diaz arraunlari getxoztarra lemazainik gabeko biko (W2-) finalerako sailkatu da Tokio 2020 Olinpiar Jokoetan. Hala, Aina Cid kataluniarragaz batera, Raspas del Embarcadero klubeko kirolaria dominaren bat eskuratzeko lehian arituko da bihar, eguenean, 02:30etik aurrera.

Diaz eta Cidek osatutako taldeak hirugarren markarik onena egin du finalerdian 6: 50.63ko denborarekin, Zeelanda Berria (6: 47.41) eta Errusiaren (6: 50.24) atzetik.


Bost migratzaile hil eta 76 zauritu dira Marokon, Melillako hesia gainditzeko ahaleginean

Bost pertsona migratzaile hil dira Melillako mugaren Marokoko aldean, ostiral honetan hiri autonomoko hesira salto egiteko egindako saiakeran.


Neguko Etxea martxoaren 17ra arte egongo da zabalik

Neguetxeko logeletako bat (Aiora Larrañaga/Hitza) Emaitza onak kontuan izanda, Zarauzko Udalak Neguko Etxeko zerbitzua martxoaren 17ra arte luzatzea erabaki du. Etxegabeek bertan afaldu eta lo egin ahalko dute.


EAJren garaipena iragarri du EITB Focusek Laudion, baina beste alderdiek ere gehiengoak sortzeko aukera izango lukete

EAEko hedabide talde publikoak EITB Focus hauteskunde inkesta berria egin du eta Laudion jokoa emango duten emaitzak iragarri ditu. Izan ere, EAJ berriro izango litzateke indarrik bozkatuena, baina gehiengo ezberdinak osatzeko aukerak egongo litzateke.

Gizaker enpresak EITB taldeari inkesta berria egin zion apirilaren 26a eta maiatzaren 12a bitartean, maiatzaren 28ko hauteskundeen bozketa asmoari buruz galdetzeko. Ikerketaren emaitzei dagokienez, martxoan egindakoarekin alderatuta, aldaketak gertatu dira. Ez dira oso handiak, baina bai nahikoak egoera berria islatzeko.

PSE-EEk zinegotzi bat gutxiagorekin geratuko balitz, bestelako gehiengoak sortzeko aukera egongo lirateke udal gobernu taldea osatzeko

Izan ere, EAJk gora egingo luke apur bat bozken kopuruan (33,2tik 33,9ra), baina baita EH Bilduk ere (27,8tik 31,3ra). Horri gehitu beharko litzaioke Omniak bere hiru zinegotziei helduko liekela eta PSE-EE, aldiz, ordezkari bakarrarekin geratuko litzatekela, bat galduta. Zinegotzi galera horrek ezinezkoa egingo luke indarrean dagoen udal gobernu taldea sortzea jeltzaleen eta sozialisten artean.

Udal gobernu talde ezberdina osatzeko aukera

Egungo udal gobernu taldeak EAJk eta PSE-EEk osatzen badute ere, EITB Focus ikerketaren arabera, zinegotzi horiek ez lirateke nahikoa gehiengo osoa izateko. Hau da, zortzi zinegotzi batuko lituzkete, bederatzi izan ordez.

Ainize Gastaka EH Bilduko alkategaia: "Herritarren parte hartze eredua errespetatuko duen indar politikoekin akordioak lortzeko prest gaude"

Horrek gehiengo ezberdinak egituratzeko atea irekiko luke. EITBk azpimarratu du EH Bilduk eta Omniak izango luketela giltza, baina ez Ainize Gastakak ez Alvaro Barriosek ez dute horrelakorik berretsi Aiaraldea Komunikabidearekin hitz egin dutenean.

Gehiengo berriak? EH Bilduren iritzia

Izan ere, Ainize Gastakak adierazi dio Aiaraldea Komunikabideari EH Bildurentzat gakoa ez direla izango zinegotzien matematikak, parte hartze eredua baizik: "Guk proposatzen dugun herritarren parte hartze eredua errespetatuko duten indar politikoekin akordioak lortzeko prest gaude, baina horrek esan nahi du edozein alderdi izan daitekela, baldintza betetzen badu".

Omnia oso kritiko inkestarekin

Alvaro Barrios Omniako alkategaiak, edozein adierazpen egin baino lehen etorkizuneko balizko gehiengoei buruz, modu oso kritikoan mintzatu da Gizaker enpresako inkestari buruz: "Guretzat argi dago helburu politikoa duela inkestak eta nola aurkeztu dituzten emaitzak. Hain zuzen, uste dugu EAJ eta PSE-EEren jokaldia dela, zehazki, mamuak astintzeko eta botoa mobilizatzeko euren alde, adierazita euren botoa erabilgarria dela".

Alvaro Barrios Omniaren alkategaia: "Ez dugu ulertzen zergatik jartzen duten mahai gainean EH Bildurekin udal gobernu taldea sortzea. EAJrekin ere egin dezakegu"

Ildo horretatik, Barriosek ikerketaren metodologia kritikatu du: "Elkarrekin Podemosi buruz galdetu dute botoa ematerako orduan, jakinda koalizio horrek ez duela zerrendarik Laudion. Bere emaitzak %4,7 direla aintzat hartuta eta akats tartea %4,9 izanik, ez zaigu iruditzen serioa denik egin dutena".

Gehiengo berriei buruz galdetuta, Omniako zerrendaburua berriro kritiko izan da EITBrekin: "Ez dugu ulertzen zergatik jartzen duten mahai gainean EH Bildurekin udal gobernu taldea sortzea. EAJrekin ere egin dezakegu. Ordezkari kopuruak aukera ematen badu, guk defendatzen ditugun politiketan eragiteko baliatuko ditugu gure botoak. Berez, ez dugu uste udal hauteskundeetan boto erabilgarriaren mezua guztiz egokia denik, gehiengoak sortzeko gaitasuna da erabakigarria eta ez horrenbeste boto kopurua".

Ander Añibarrok maiatzaren 28a dauka buruan

EITB Focusen emaitzei buruz galdetuta, Ander Añibarro EAJko alkateak ez dio berebiziko garrantzirik eman: "Joerak neurtzeko balio dute, baina ez diot gehiago erreparatu".

Ander Añibarro EAJren alkategaia: "Inkestek joerak neurtzeko balio dute, baina gure buruan bakarrik dago maiatzaren 28an irabaztean"

Gehiengoei buruz itaunduta, Añibarrok azaldu du oraindik ez dutela ezer baloratu: "Helburua da maiatzaren 28an irabaztea. Gero ikusiko dugu zein aukera dauden. Legealdi honetan PSE-EErekin legealdirako akordioa lortu genuen, baina gai izan gara ere akordio mugatuak lortzeko. Hortaz, horrelako adostasunak bilatzeko gaitasuna dugu. Esan bezala, orain ez dugu hori buruan".


Metropoli Forala 2021-06-01

Itziar Gomez kontseilaria ingurumenaz, Inaxio Perurena elkarrizketa pertsonalean, Amaia Nausia jardunaldi jarraituaz, Kepa Yecora Zubiarteko kurtso berriaz


Nazioarteko sukaldaritza dastatu, auzokideen arteko elkarlana sustatuz

Giro ederra bizi izan da gaur goizean Osintxuko Herriko plazan. Nazioarteko sukaldaritza izan da goizeko protagonista, eta osintxuarrek Gambia, Peru, Argentina, Kuba, Maroko, Suitza, edota Kanariar Uharteetan ohikoak diren pintxoak dastatu dituzte bost euroren truke.

Eguraldiak lagundu du, eta jardunaldiaren helburua bikoitza izan da: Batetik, kultura ezberdinetako platerrak ezagutu eta dastatu, auzokideen arteko elkargune bat sustatuz. Eta bestetik, Osintxuko eskolako umeen zaintzarako dirua ateratzea. Ondoko herrietatik ere, Bergaratik eta Soraluzetik jendea gerturatu da, eta goiz pasa polita egin dute batzuek zein besteek.

Osintxuko auzo elkarteko kideek eskerrak eman nahi dizkiete atzo Osintxura hurbildu ziren guztiei: "Egun polita pasa genuen guztiok batera. Eskertza berezia Osintxuko eskolaren alde muxutruk kozinatu zuten guztiei". Era berean adierazi dute, pintxo kopuruak baino txartel gehiago saldu zituztela , eta horregatik, pintxo gabe gelditu ziren horiei dirua itzuliko diete: "Hasiberriak garenez pintxo mundu honetan ez ditugu kantitateak ondo neurtu, eta behar baino txartel gehiago saldu ditugu. Horregatik esan nahi dizuegu txartelarekin eta pintxo gabe gelditu zaretenoi, dirua itzuliko dizuegula. Gurekin harremanetan jartzeko osintxukoperatiba@gmail.com emailera idatzi dezakezue. Datorren urtean Osintxun espero zaituztegu berriro".


Test serologiko azkarrak egin daitezke Ipar Euskal Herriko farmazietan

20 euroren truke, hamar minututan jakin daiteke emaitza. Halere, ETBko kazetariak bere esperientziatik frogatu du, testak ez direla beti fidagarriak.


Tolosaldeko 'ariguneak': Tolosaldea Garatzen

2020ko Euskaraldirako Tolosaldean izena eman duten ariguneenekin hainbat bideo egin dira. Horietako bat da hau, Tolosaldea Garatzen.

TOLOSALDEKO ARIGUNEAK:

1. arigunea: Norantz furgonetak

2. arigunea: Aralar institutua

3. arigunea: Ur mara museoa

4. arigunea: Tolosaldea Garatzen

5. arigunea: Ibarra sokatira taldea


"Ur Handitan" saioaren denboraldi berriaren estreinaldia, gaur, ETB1en eta eitb.eus-en

Xabier Madariagak aurkeztutako saioaren denboraldi berria 10 atalekin itzuliko da Euskal Telebistara. Lehen atalean, Polonia eta Ukraina arteko mugara bidaia egingo dute.

Denbora batez isilik egon ondoren, Euskal Telebistako "Ur Handitan" saioak denboraldi berriari ekingo dio gaur. 10 atalekin bueltatuko da Xabier Madariaga kazetariak gidatutako programa eta lehen atalean, aktualitateari heldu eta Polonia eta Ukraina arteko mugara bidaia egingo dute. Errusiaren inbasioaren ondorioz, milaka eta milaka ukrainar herrialdetik ihesi doaz, Bigarren Mundu Gerratik Europan izan den jende exodorik handienean. Ukrainatik ihesi doazen pertsona hauen testigantzak bilduko ditu Ur Handitan. Gerran atalak, mugan zer gertatzen ari den bertatik bertara azalduz.

Gaur hasiko den denboraldi berri hau "Ur Handitan"en zazpigarrena da. Xabier Madariaga kazetariak gidatutako saioak hasiera hasieratik lortu du audientziaren harrera ona eta ETB1eko erreferentziazko erreportaje saioa bilakatu da. Gertuko ikuspuntutik, testigantza pertsonaletatik abiatuta aztertzen ditu "Ur Handitan"ek gizartearen intereseko gaiak eta denboraldi honetan zehar, pandemiak gazteengan izan duen eraginak edota sare sozialak eta indarkeria matxista landuko dituzte, besteak beste.

Ur Handitan. Gerran lehen atala

Denboraldiaren lehen atalean, Ukrainan eta herrialdearen mugan bizi den egoeraren inguruko testigantza ezberdinak jasoko ditu Xabier Madariagak bertatik bertara. Hasteko, Luda Davydenko Orion bizi den 21 urteko ukrainarrarekin izango da. Sorterritik urrun egon arren, oso gertutik sufritzen ari da Ukrainan gertatzen ari den guztia. Ezinegonaz, familiari buruzko informazioa gutxika-gutxika iristen zaiola kontatu du.

Ludarekin egon ondoren, lantaldea Poloniarantz abiatu da. Prezemyslko tren geltokian Daria Alieksieienkorekin egin dute topo. 23 urte ditu eta ukrainarra da sortzez, baina Polonian bizi da. Lantaldeak bidelagun izan du mugan pasa dituzten egunetan, itzultzaile lanak eginez. Gurasoak Ukrainan dituela kontatu du eta horrek ezinegona sortzen dio.

Egunotan protagonismo handia hartu du Prezemyslko geltokiak, izan ere, Ukrainako errefuxiatu asko bertara iristen ari dira; batez ere, emakumeak eta haurrak. Tartean, Natasha, 33 urteko emakumea, eta Alina, 9 urteko bere alaba. Kharkivetik ihes egitea lortu dutela azalduko dute emozioz beteriko elkarrizketa batean. Bestalde, Madriletik muga honetaraino autoz etorri dira Elvira eta Margarita, senitartekoak jaso eta berriz ere Madrilera itzultzeko. Horrelakoak, behin eta berriz ikusi dira egunotan mugako alde honetan.

Tren geltokitik Medykara joango dira eta bertan, Natalia eta Alexei senar-emazte ukrainarrak aurkituko dituzte ilara batean. Nagusiak dira, baina ongi daudela azaldu dute. Beraiek lortu dute Kievetik ihes egin eta muga pasatzea, baina biloba Ukrainako soto batean utzi behar izan dute. Jende ugari geratu da hiriburuan. Egoera hori hobeto ulertu nahian, Mikel Ayestaran kazetariarekin hitz egingo dute, EITBko korrespontsala Kiev hiriburuan.

Dorohuskeko harrera etxea izango dute hurrengo geraleku. Bertan da Sergei, hiru seme-alabekin eta emaztearekin atseden hartzen. 28 urteko ukrainar gaztea frontera joatetik libratu da hiru seme-alabaren aita delako. Hunkituta, laguntza eskatuko dio munduari. Gerran emakumea jomugan dago beti, eta Ane Irazabal kazetariarekin gai horri buruz hausnartuko dute bidean aurrera jarraitu baino lehen. Ondoren, Chelm herriko eliza harrera-zentro bihurtu duen apaizarekin elkartuko dira. Hendrikek 200 ohe egokitu ditu errefuxiatuentzat.

Mundu osotik elkartasun sare indartsuak jarri dira martxan, aurrenekoak Polonian. Aitor Arruza bilbotarra han bizi da, eta Varsoviako bere etxean Ukrainatik iritsi den familia bat hartu du.

"Ur Handitan" asteartero izango da ikusgai, 22:30ean, ETB1en eta eitb.eus-en.


Txertaketa masiboa hasi da EAEko egoitzetan

Atzo EAEra iritsi ziren Pfizerren txertoaren 16.000 dosiak jartzen hasi dira gaur EAEko hainbat adinekoen zentrotan.


Haurrentzako ipuin kontaketa saioa izango da asteartean Zestoako Liburutegian

Kontaidazu ipuin bat egitasmoko saioa izango da asteartean, 17:30ean, Zestoako Udal Liburutegian. Jone Bergara ariko da ipuin kontalari.

Lehen Hezkuntzako aurreneko mailatik gorako haurrentzako ipuin kontaketa saioa izango da asteartean, apirilaren 25ean, Zestoako Udal Liburutegian. Kontaidazu ipuin bat egitasmoaren barruko saioa izango da. 17:30ean hasiko da saioa, eta Jone Bergarak kontatuko du ipuina.


Eu tamén choro

Nostalgikoak Gasteizen, queerrak Atarrabian eta gu, (dei gaitzakezue moderno, ez naiz ezkutatuko) Donostian. Urteak neramatzan Baiuca zuzenean ikusi nahian. Azkenean gerturatu da Euskal Herrira, eta ez nolanahiko areto batera. Orain arte ikusi ditudan kontzertu onenetako batzuk Dabadaban izan dira. Galiziarrak espektatibak goian utzi ditu emanaldi aurreko uneetan. Aretoa lepo, baina dantzarako leku nahikoa. Plaza bero dago, entzuleak gogoz.

Galiziako folka eta elektronikaren beat leunak nahasten ditu eta ez nekien oso ongi zer espero. Bandarekin azalduko zela bagenekien, baina nola aurkeztuko zuen zalantzak nituen: zer izango da zuzenekoa eta zer aldez aurretik grabatua eta ordenagailutik pintxatutakoa? Baseak, melodiak eta ahotsetako batzuk izan dira oinarrian, eta beste hiru kideek lagundu diote perkusioarekin eta ahotsetan. Soinu sintetikoen gainetik erritmoak osatzeko erabili dituzte pandero bat, beste bat erraldoia, txapa, aitzurra, zartagina baita bieira maskorrak ere. Tradizioa eta gaurkotasuna bat eginik.

Hori da hain zuzen buruan bueltaka geratu zaidan ideia nagusia: errespetutik eta miresmenetik, tradizioa mantendu, eta are gehiago, iraunarazi egiten du Baiucak. Eta sentsazioa dut ez duela folklorea bere horretan erromantizatzen. Funtzionatzen du, eta oso ondo gainera. Aretoa ikustea besterik ez dago: sold out, eta dantzaka, kantuka dena ematen ari diren ikusleak. Galiziatik ehunka kilometrora, galegoz euskaldunak. Bada esperantzarik.

Arreta eman digu, hala ere, abeslarien atzean bigarren planoan geratu dela askotan DJa. Ohituegiak gaude agian zentraltasuna abesten duenari ematen, eta lagun bat ausartu da Bizarrapek egiten duenarekin konparatzera. Baina tira, abestiak joan eta etorri, heldu gara amaiera aldera. Espero moduan hortxe zituen gordeak abesti ezagunenak, eta momentu horretan segitzen dut oraindik... Eu tamén choro kantatzen, muñeiren txilioekin edo sugearen pozoiak sorgindurik. Ez nekien zer espero, baina uste dut haiek zirela benetan hain harrera beroa espero ez zutenak. Eskerturik, itzuliko direla agindu dute. Eta gu han izango gara hurrengo hartan ere.


Por hacer un favor

Hautagai politiko batek aurre-kanpainan, garaile bezala agertzen den momentuan, beldur eszeniko agerraldi bat jasaten du.

Sarrerak 10 euro eta 5 euro (-18)


Roglicek Giroa irabaziko du gaur, kronoigoeran balentria egin eta gero

Roglicek Giroa irabaziko du gaur, Monte Lussariko kronoigoeran balentria egin eta gero. Aldapan katea atera bazaio ere, Thomasi maglia arrosa kendu dio


Ikasberriri irabazita, lidertzatik bi puntura jarri da Zumaiako

Larunbatean 3-1 irabazi zion Zumaiakok Azpeitiko Ikasberri taldeari eta dagoeneko lehen postutik bi puntura dago. Partida bat gutxiagorekin amaitu arren, ia partida osoan nagusi izan ziren etxekoak. Sailkapeneko lehen postuetan zazpi talde daude bi punturen aldean. Ikasberrik gogor ekin zion partidari eta zumaiarrak ez ziren lehen minutuetan jokoari neurria hartzeko gai. Horrela, Azpeitiarrek 0-1 aurreratu ziren, kontraerasoan egindako golarekin. Baina, golak, piztuta edo, handik aurrera Zumaiako gehiago izan zen. Banako berdinketa atsedenaldia baino lehen iritsi zen. Leonek Arronaren erdiraketa ederki baliatuta. Bigarren zatiari bide beretik ekin zioten, eta Arronak berak egin zuen 2-1ekoa, area barnetik egindako jaurtiketan. Partida bideratuta zegoela zirudienean, Michael kanporatu zuen epaileak. Azken ordu erdia bat gutxiagorekin jokatu behar izan zuen Zumaiakok. Baina ez zuten amore eman. Ikasberrik asko estutu zuen, aurrelari gehiago atera eta golaren bila joan zen, baina atzelariek ondo erantzun zuten. Hirugarrena egiteko aukera bat baino gehiago izan zuen Zumaiakok, eta azkenean iritsi zen lasaitasunaren gola, azken minutuan. Ibanek lortu zuen, aspaldian Aita Marin ikusi den gol ederrenetakoa. Zumaiakoren hamaikakoa hau izan zen: Iraitz; Bozas, Moña, I. Martin, Txoko; Buru, Arrona; Michael, Leon, Jokin eta Murillo I. Landa, Unamuno eta Ibanek ere jokatu zuten. Hurrengo partida Tolosaren aurka jokatuko dute. Beste emaitzak Ohorezko jubenilek [...]


Trump inputatu dute, Mar-a-Lagoko sekretupeko dokumentuengatik

AEBetako presidente ohiaren defentsaren arabera, zazpi delitu federal egozten dizkiote; besteak beste, justiziari traba egitea, konspirazioa, eta segurtasun nazionalerako dokumentuak atxikitzea

Donald Trumpek jakinarazi du inputatu egin dutela Mar-a-Lagoko (Florida, AEB) luxuzko bere etxera baimenik gabe eraman zituen sekretupeko dokumentuengatik. 2017tik 2021era Etxe Zuriko maizterra izandakoaren arabera, auzia ikertzeko Justizia Departamentuak izendatutako fiskal berezi Jack Smithek delitu federalak egozten dizkio, eta Miamiko (Florida) epaimahai batek akusazioa onartu du. Beraz, aurrenekoz inputatu dute AEBetako presidente bat delitu federalak leporatuta, eta datorren astearterako hitzordua jarri diote Miamiko Auzitegi Federalean.

Joan den abuztuan atzeman zituzten dokumentu horiek Mar-a-Lagon, eta FBI Ikerketa Bulego Federalak handik eraman zituen. Espioitza legea urratzea egotzita, ikerketa bat hasi zuten AEBetako presidente ohiaren aurka. Justizia Departamentuak ez du jakinarazi zer leporatzen dioten, baina, CNN telebista katean, Trumpen abokatuetako batek aurreratu du zazpi direla delituak: besteak beste, konspirazioa, justiziari traba egitea, espioitza legea urratzea, eta segurtasun nazionalerako dokumentuak iruzurra eginez atxikitzea.

Ikusi gehiago: FBIk sekretupeko dokumentuak eraman ditu Trumpen Mar-a-Lago etxetik

Sare sozialen baten bidez eman du Trumpek inputazioaren berri, eta «Bidenen administrazio ustela» egin du gertatutakoaren erantzule. FBIk iazko abuztuan zehaztu zuenez, Etxe Zuriko maizter ohiaren luxuzko etxetik eraman zituzten, besteak beste, hogei kutxa baino gehiago guztira, argazki koadernoak, eskuz idatzitako ohar bat, «Frantziako presidentearekin» lotutako informazioa eta sekretupeko dokumentuen zenbait sorta. Horren harira, Trumpek gogoratu du Joe Bidenek «1.850 kaxa» dituela bere etxeetako batean. Aintzat hartu behar da AEBetako presidentearen etxe batean ere sekretupeko dokumentuak atzeman zituztela aurreko urtarrilean.

Trump da 2024ko presidentetzarako hauteskundeetan Alderdi Errepublikanoaren presidentegaia izateko hiru hautagaietako bat, Mike Pencerekin eta Ron Desantisekin batera, eta primario horiek irabazteko faborito nagusia da, gainera. Bidenek ere jakinarazi du Alderdi Demokrataren presidentegaia izango dela.

Ikusi gehiago: Trumpi 34 delitu leporatu dizkiote, enpresa kontuak faltsutzeagatik

Oraingo inputazioaren aurretik, 34 delitu egotzi zizkioten apirilean, enpresa kontuak faltsutzeagatik. Orduan adierazi zuen «sorgin ehiza bat» dela bere aurkako prozesua. New Yorkeko epaile baten aurretik igaro zen, eta epaile horrek, Juan Manuel Merchanek, 2024ko martxoaren 25erako ezarri du epaiketaren hasiera. AEBetako presidentetzarako bozak urte horrexetako azarorako daude deituta. Trumpek errugabea dela esan zuen orduan, eta gauza bera esan du gaur.


Latiorro Ikastetxean egondako “lan istripu larria” salatu du LABek

Sukaldari eta garbitzaileen kolektiboko langile batek bihotzekoa pairatu zuen ostiralean, eta larri dago, sindikatuak jakinarazi duenez.

LAB sindikatuak oharra plazaratu du “Hezkuntza Saileko sukaldari eta garbitzaileen kolektiboan egondako lan-istripu larria salatzeko”. Laudioko Latiorro Ikastetxean jazo zen ezbeharra ostiralean. Behargin batek bihotzekoa izan zuen eta larri dago, sindikatuak jakinarazi duenez.

Langileari “elkartasuna eta babesa” helarazi diete sindikatuko kideek, eta ohartarazi dute asteburuan beste lan-istripu bat egon zela Derioko GUFEko egoitza batean, “non langilea bihotzekoak jota hil egin den”.

Gaixotasun profesionalen agerpena

LABek azpimarratu duenez, sukaldari eta garbitzaileen kolektiboko langileen %68 behin-behinekoa da, eta euren lan baldintzak okertu egin dira: “Langileek ez dituzte haien funtzioak zehaztuta, ordezkapenak ez dira betetzen, ratioak kontuan izanda laguntza kontratuak ez dira izendatzen, eta COVID-19ko errefortzuak ez dira kontratatzen hainbat ikastetxeetan, lan-zama gero eta handiago da...”.

Latiorroko kasua, "esanguratsua"

Latiorro Ikastetxeko kasua bereziki esanguratsua dela adierazi diote sindikatuko kideek Aiaraldea Hedabideari. Ikasturte berria hasi zenetik "lan karga izugarriak" eduki dituzte eskola horretan, COVID-19aren aurkako protokoloak betetzeko giza baliabide nahiko ez zeudelako. Irailean, esaterako, jantoki zerbitzurik gabe utzi behar izan zituzten ikasle gehienak, "talde-burbuilak" mantentzeko langile nahiko ez zeudea eta. Guraso eta irakasle ugarik protesta egin zuten orduan eta, azkenean, Eusko Jaurlaritzak begirale gehiago bideratu zituen hezkuntza zentrora, baina ez eskatutako guztiak.

Horregatik, LABek nabarmendu du ez dela kasualitatea behargin batek bihotzekoa pairatzea. Aipatutako lan baldintzen ondorioz, azken urteetan sektore horretan hainbat gaixotasun profesional agertu eta zenbait lan istripu gertatu dira euruen iritziz, eta “lanpostu arriskutsuak” direla ondorioztatu dute. “LABek kolektibo honen lanpostu guztien balorazioa eskatzen du, arriskuak ezagutu eta aztertu daitezen; eta langileen osasun zaintza berma dezatela exijitzen du. Negoziazio kolektibo zintzo baten bidez arazoa ondo bideratu daiteke, langile guztientzat irtenbide egokia bilatuz. Kontsolidazio prozesuak behar dira, eta egiteko lege propioa behar da, salbuespen egoera bati salbuespeneko neurriekin erantzunez”.


Mendaur institutuko ikasleak nagusitu dira Ezkabako ihesaldiko scape roomean

Nafarroako zortzi ikastetxek hartu zuten parte apirilaren 14ko ekitaldian eta jolasteaz gain, Berri Txarrak taldeko Gorka Urbizu zuzenean aditzeko aukera ere izan zuten 80 ikaslek

Nafarroako zortzi ikastetxetan DBHko laugarren maila eta Batxilergoko lehen maila ikasten duten 80 ikasle bildu ziren apirilaren 14an Iruñeko Ezkaba mendian, scape room joko baten bidez historia klasetan hartutako ezagutzak praktikan jartzeko helburuarekin, Nafarroako Memoriaren Institutuaren babesarekin. Tartean zeuden Doneztebeko Mendaur institutukoak ere eta beraiek suertatu ziren garaile jokoan.

1938ko maiatzean, Ezkabako presondegitik ihes egin zuten 795 presok, ordu batzuez bederen. Gehienak harrapatu egin zituzten, bertze batzuk hil eta bakarren batzuk lortu zuten helburua, muga pasatu eta Iparraldera ailegatzea. Ihesaldi hura irudikatzeko, gisa guztietako jokoak egin zituzten ikasleek asteazkenean: usaimena edo ukimena lantzekoak, rapel egitekoak, orientaziokoak… Helburua, joko horiek gaindituz, Ezkabatik Urepelera ihes egitea zen eta, erran bezala, Mendaurkoak izan ziren hori lortzen bizkorrenak.

Gainera, jolasteaz gain, ikasleek beraien idolo bat zuzenean aditzeko aukera izan zuten, Berri Txarrak taldeko Gorka Urbizu aritu baitzen kantari. Ana Ollo, Nafarroako Gobernuko Hiritarren Harremanetarako kontseilaria ere ekitaldian izan zen.


'Bizkaikoloreak' txirrindularitza probak Durangaldea zeharkatuko du asteburuan

Etapa bi jokatuko dira. Probak puntuagarriak izango dira emakumeen Junior mailako Nazioen Koparako.

Zapatuan egingo da lasterketetako bat; domekan bigarrena. Biharko etapa Abadiñoko Traña-Matiena auzotik irtengo da, gero Berriz, Zaldibar, Elorrio eta Atxondo igarota, Abadiñoko Zelaieta auzoan amaitzeko. Txirrindulariek bi bider igo beharko dute Miotako gaina, ondoren Areitio aldera egin eta San Trokaz gaina igotzeko. Beherakoan, ostera ere igo beharko dute Miotara, azkenik, Zelaietan amaitzeko. 65 kilometro pasatxoko lasterketa izango da.

Domekako etapa, berriz, Iurretan hasiko da eta Abadiño, Atxondo, Elorrio, Berriz, Zornotza eta Garai zeharkatuko ditu. Lasterketak Miotarako bidea hartuko du lehenik, eta Iurretara bueltatuta Zornotzara joko du gero. Handik Areitio aldera zuzenduko da tropela, San Trokaz gaineraino. Iurretako helmugara iritsi aurretik Andikoa eta Duña Gane igo beharko dituzte. Domekako lasterketak 71 kilometro ditu.

Bizkaikoloreak txirrindularitza proba Gallanda Txirrindulari Elkarteak antolatu du Iurretako, Abadiñoko eta Elorrioko Udalen laguntzagaz eta Bizkaiko Foru Aldundiaren partaidetzagaz. Proba biak puntuagarriak izango dira emakumeen Junior mailako Nazioen Koparako.


Zaintza Grebari begirako bilera

Ordua: 11:00.

Tokia: Potxoenea.

Zehaztasunak: "Kaixo emakume*! Udazkenean egingo den Zaintza Grebaren bueltan Kafe Tertuliako kideok hau kokatzeko bilera deitzen dugu. Adin ezberdinetako emakumeok* biltzea eta denon artean Greba Feminista Orokorrerako antolatzea izango dugu helburu. Honen harira, maiatzaren 13an 11:00etan Potxoenean biltzeko deialdia luzatzen dizugu. Denon indarrak batzea beharrezkoa delako, animatu eta gerturatu! Gora borroka feminista! ".

Deitzailea: Kafe Tertulia.


Lagun Onak MBk munduko alpinista eta eskalatzaile "onenetarikoak" ekarriko ditu Azpeitira

'Mendiko Ahotsak' emanaldi zikloa antolatu du 2021. urterako mendi bazkunak. Alpinisten eta eskalatzaileen solasaldiak hilabete bakoitzeko hirugarren ostegunerako deitu ditu, eta Sanagustin Kulturgunean edo Soreasu antzokian izango dira.

Lagun Onak mendi bazkunak 2021. urtean zehar egingo duen 'Mendiko Ahotsak' emanaldi zikloa aurkeztu du gaur; bere 75. urtemugarako programan jasotako ekintza nagusienetakoa izango da. Zikloaren testuinguruan, munduko alpinista eta eskalatzaile "onenetarikoak" ekarriko ditu Lagun Onak mendi bazkunak Azpeitira beraien ibilbideak eta bizipenak aurkeztera. Horiekin batera, herriko zein Euskal Herriko eskalatzaileak eta abenturazaleak, bidaiariak, ur-amiletako kayakistak, himalayistak zein mendi lasterketetako korrikalariak ere Azpeitian izango dira. Mendi bazkunak "programa orekatua" osatu duela azaldu du, "gertuko zein nazioarteko hizlariak uztartzen" dituena delakoan.

Hilero hitzaldi bat eskaintzea da mendi bazkunaren asmoa; hain zuzen ere emanaldi guztiak hileko hirugarren ostegunean 19:00etan egitea aurreikusi du Lagun Onakek. Sanagustin kulturgunean edo Soreasu antzokian egingo dituzte, deialdiaren arabera. Horren haritik, mendi bazkunak jakinarazi du hilabete bakoitzeko emanaldiaren deialdian zehaztuko duela hitzaldi bakoitza non izango den. Lehen saioa datorren ostegunean, urtarrilak 21, izango da, baina Lagun Onakek datozen egunetarako utzi ditu xehetasun guztiak.

11 hizlari lotuta

Hitzaldi zikloan parte hartuko duten protagonistak zein diren ere jakinarazi du gaur Lagun Onakek; guztira 11 gizon-emakume ditu lotuta gaur-gaurkoz mendi bazkunak. Horien artean atzerriko alpinistak eta eskalatzaileak daude, tartean dira Denis Urubko errusiarra, Adam Ondra txekiarra, Jesus Calleja espainiarra eta Wojciech Kurtyka poloniarra.

Atzerritarrez gain, ordea, Euskal Herriko hizlariek ere parte hartuko dute 'Mendiko ahotsak' ekimenean. Ainhoa Lendinez mendi lasterkari elgoibartarra, Gorka Karapeto eskalatzaile azpeitiarra, Josema Casimiro alpinista iruñearra, Mamen Etxaniz bidaiari eta abenturazale azpeitiarra, Josu Iztueta bidaiari tolosarra, Mikel Sarasola ur-amiletako kayakista donostiarra eta Joxe Luis Eizagirre mendizale eta bidaiari azkoitiarra solasaldietako protagonistak izango dira aurtengo urtean zehar.

Sarrerak Kulturazen

Emanaldiak zuzenean jarraitu ahal izateko, sarrerak aurrez eskuratu beharko dira Kulturaz Azpeitiko Kultur Kooperatibaren webgunean. Egungo osasun egoeragatik emanaldiek edukiera mugatua izango dutela azaldu du Lagun Onakek, eta gainera, "beharrezkoak" diren neurri guztiak "aplikagarriak" izango direla adierazi du mendi bazkunak, hala nola musukoak edota segurtasun distantzia. Emanaldi zikloa bera ere "momentuan momentuko osasun egoerara egokitzen" joango direla iragarri du mendi bazkunak.

'Mendiko Ahotsak' ekimenerako antolatutako hitzaldi zikloaz gain, Lagun Onak mendi bazkunak aurtengo urterako bestelako emanaldiak eta hitzaldiak antolatzea ere aurreikusten duela adierazi.


Liburuen azoka bihurtuko da Gipuzkoa plaza igandean

Goizeko bederatziak eta laurdenetan irekiko dituzte azokako hamabi postuak, eta arratsaldeko zortziak arte, irakurzaleek %10eko deskontuarekin erosi ahal izango dituzte liburuak. Azokatik pasatzen direnentzat orri-markatzaileak izango dira eskuragarri. Aurten Sandra Garayoa ilustratzaileak egin du diseinua.

Donostia Kulturak eta Liburu denden elkarteak antolatu dute Liburuaren Nazioarteko Eguna elkarlanean. Idazle gonbidatua Eider Rodriguez idazlea izango da, eta Eraikuntzarako materiala liburua izango du hizpide 12:00etan. Idazten hasi diren idazleek ere izango dute tokia azokan: Javier Klaverrek Balada triste de Amara Park aurkeztuko du 13:00etan.

Azokaz harago ere literaturan murgiltzeko aukera izango da. Goizeko hamar eta erdietan abiatuko da Donostia, cafeterías y tabernas: un viaje literario en el tiempo ibilaldi literarioa. Bertan parte hartzeko eskaera egin behar da alderdiederliburutegia@donostia.eus posta elektronikora idatziz. Amaia García eta Slawka Grabowskak liburuetan agertzen diren edo idazleak maiz joan izan diren hiriko kafe eta tabernetatik egingo dute ibilaldia. Dramatizazioa Maria Alonso del Valena izango da.

Arratsaldean, 16:30ean, Katherine Mansfield idazlea eta Lorategiko festa (The garden party) liburua gogoratuko du Euskal Itzultzaileek Elkarteak. Egilearen heriotzaren mendeurrenaren harira antolatu dute ekitaldia. Bere liburua euskarara ekarri du Anton Garikanok, eta bera bertan izango da.

Egitaraua bukatu baino lehen, Nerea Ibarzabalek eta Oihana Aranak bertso saio literarioa egingo dute. Amaia Agirre ariko da gai jartzaile moduan.


Bihar eta etzi jokatuko dira Hernaniko aurreneko kanporaketak, Euskal Herriko Mus Txapelketan

Hainbat kanporaketa jokatuko dira Hernanin, otsailaren 26ra arte. Ekosen izango da aurrenekoa bihar, eta Zintzarrin bigarrena etzi.

Martxan da Euskal Herriko Mus Txapelketa, 14garrenez; eta Urumea bailaran ere piztu ditu motorrak. Dagoeneko jokatu da Ereñotzuko kanporaketa, eta bihar bertan hasiko dira Hernanikoak. Bertan, hainbat kanporaketa izango dira, otsailaren 26ra bitarte, herriko taberna desberdinetan; eta bihar eta etzi jokatuko dituzte aurreneko biak. Ekosen izango da estreinakoa, bihar bertan, gaueko 22:00etan hasita; eta Zintzarrin bigarrena, etzi, 22:00etatik aurrera.

Gainerako kanporaketen datak datozen egunetan zehaztuko dituzte, eta onenak sailkatuko dira Gipuzkoako kanporaketara, martxoaren 11n jokatuko dena. Hernaniko zenbat bikote sailkatuko diren, partehartzearen araberakoa izango da: lau bikote baino gehiago arituz gero, bikote bat sailkatuko da; 10 bikotetik gora izatekotan, bi bikote; eta 18 bikoteren langa gaindituz gero, hiru bikote hernaniar ariko dira Gipuzkoakoan.

Goizuetako kanporaketa, otsailaren 11n Umore Onan

Goizuetan ere zehaztu dute dagoeneko, Euskal Herriko Mus Txapelketaren kanporaketaren eguna. Otsailaren 11n jokatuko dute, larunbatarekin, Umore Ona elkartean. Arratsaldeko 16:00etan hasiko dituzte partidak, eta bikote onenak sailkatuko dira Nafarroako kanporaketara. Martxoaren 11n jokatuko da hori ere.

Euskal Herriko finala, berriz, martxoaren 25ean jokatuko dute Zornotzan, Bizkaian. Bertan arituko dira herrialde bakoitzeko kanporaketatik sailkatutako bikoteak.


Igartzako bizikleten garbigunea bikoiztu eta mantenurako tresnak jarri dituzte

Beasaingo Udalak Igartzako bizikleten garbigunea eraberritu du: espazioa bikoiztu dute, aldi berean bizikleta bat baino gehiago garbitzeko. Ura presioz botatzen duten bi mauka daude orain; ura futbol zelaira iragazi ez dadin hormak isolotau dira. Gainera, ura azkarrago xurgatzeko hustubideak zabaldu egin dituzte; eta totem itxurako egitura bat kokatu dute, konponketak eta mantenu lan arruntak egin ahal izateko. Allen giltzekin, bihurkinekin… hornitu dute. Udalak ongi zaintzeko eskatu du, eta arduraz erabiltzeko.

Leire Artola alkateak mugikortasun jasangarria lortzeko bidean bizikletaren garrantzia nabarmendu du. Bizikletaren erabilera “indartu, sustatu eta bultzatuko” dutela esan du. Adur Ugartemendia Lurraldea saileko batzordeburuak gaineratu du bizikleta kirol jarduera baino gehiago izatea nahi dutela. Horregatik, garbigunea sarri kirol arloko bizikletekin lotu den arren, guztientzako baliagarria dela esan du.

Ugartemendiak ez du baztertu herriko puntu gehiagotan bizikletak garbitzeko eta mantentzeko puntu gehiago jartzea, bai eta aparkalekuak.

Mugikortasun plana

Hiri Mugikortasun Jasangarrirako Plana gaur zortzi onartuko du Beasaingo Udalak. Mugikortasun Jasangarrirako Mahaiak egindako lanketatik eratorritako plana da, eta herri barruko desplazamenduak modu jasangarriagoan ezartzea helburu duten jarduera multzo batez osatuta egongo da: “hazkunde ekonomikoa, kohesio soziala eta ingurumenaren defentsa bateragarria egingo dituzten garraiobideak ezartzea izango du xede, bizi-kalitate hobea bermatzeko”, azaldu dute.

Plana lau ardatzetan oinarrituko da, lehentasunaren arabera: oinezkoen mugikortasuna, txirrindu bidezko mugikortasuna, trafikoa arintzea eta garraio pribatua publikora bideratzea. “Lehentasunezkoa da emisiorik gabeko garraio baterantz joatea, zero isurpeneko agertoki baterako trantsizioa erraztuz”.